Proposta għal DEĊIŻJONI TAL-KUNSILL dwar il-pożizzjoni tal-Unjoni fi ħdan il-Kunsill ta’ Assoċjazzjoni mwaqqaf pemezz tal-Ftehim Ewro-Mediterranju li jistabbilixxi Assoċjazzjoni bejn il-Komunità Ewropea u l-Istati Membri tagħha, min-naħa, u r-Repubblika tal-Libanu, min-naħa l-oħra, fir-rigward tal-adozzjoni ta’ Rakkomandazzjoni dwar l-implimentazzjoni tat-tieni Pjan ta’ Azzjoni tal-PEV bejn l-UE u l-Libanu /* JOIN/2013/014 final - 2013/0149 (NLE) */





MEMORANDUM TA’ SPJEGAZZJONI Il-Libanu u l-Komunità Ewropea stabbilixxew l-ewwel relazzjonijiet kuntrattwali fl-1965 bl-iffirmar ta’ Ftehim ta’ Kummerċ u Kooperazzjoni Teknika. Kemm il-Ftehim ta’ Assoċjazzjoni tal-2002 (li daħal fis-seħħ fl-1 ta' April 2006) u kemm il-Pjan ta' Azzjoni tal-Politika Ewropea tal-Viċinat (PEV), adottat fl-2007 għal perjodu ta’ ħames snin, ikkontribwixxew b’mod sinifikanti fl-iżvilupp tar-relazzjonijiet bilaterali. Matul is-snin, il-kooperazzjoni bejn il-Libanu u l-Unjoni Ewropea kienet tajba u kibret u dan wassal għal sħubija b’saħħitha u kostruttiva. Fi ħdan dan il-qafas, ir-relazzjonijiet bejn l-UE u l-Libanu dan l-aħħar intensifikaw, b'għadd ta' laqgħat ta' ħidma ta' Sottokumitati, l-issuktar tal-attivitajiet tal-Kumitat ta’ Assoċjazzjoni, u aktar reċentement il-laqgħa tal-Kunsill ta' Assoċjazzjoni ta’ Ottubru 2012. Permezz tal-parteċipazzjoni attiva u l-iskambju produttiv, il-Libanu kkonferma d-determinazzjoni tiegħu li jkun imsieħeb b’saħħtu fi ħdan il-Politika Ewropea tal-Viċinat (PEV). Min-naħa tal-UE, il-Konklużjonijiet tal-Kunsill tal-Affarijiet Barranin ta' Lulju 2012 affermaw mill-ġdid "l-importanza li l-UE tagħti lit-tisħiħ tas-sħubija tagħha mal-Libanu fil-qafas tal-Politika Ewropea tal-Viċinat". Fil-konklużjonijiet tal-KAB ta’ Novembru 2012 l-UE tħeġġeġ lil-Libanu jsegwi l-proċess ta’ riforma u kkonfermat li kienet "ħerqana għal ftehim ta' kooperazzjoni msaħħa mal-Libanu kif spjegat fil-Pjan ta’ Azzjoni tal-PEV il-ġdid li qed jiġi adottat bħalissa”. Il-validità tal-ewwel Pjan ta’ Azzjoni tal-PEV bejn l-UE u l-Libanu skadiet f’Jannar 2012 u ġiet estiża permezz ta' skambju ta' ittri bejn il-Kummissarju Štefan Füle, responsabbli għat-Tkabbir u l-PEV, u Nicolas Nahhas, il-Ministru tal-Ekonomija u l-Kummerċ tal-Libanu, għal perjodu ta' sena jew sakemm jiġi adottat Pjan ta' Azzjoni ġdid. Il-Komunikazzjoni Konġunta ta’ Mejju 2011 tar-Rappreżentant Għoli u l-Kummissjoni lill-Parlament u lill-Kunsill bit-titolu Rispons ġdid għal viċinat li qed jinbidel: Ir-Reviżjoni tal-Politika Ewropea tal-Viċinat, iddeskriviet strateġija ġdida li timmira lejn livell ogħla ta' differenzjazzjoni, li jippermetti lil kull imsieħeb li jiżviluppa r-rabtiet tiegħu mal-UE bbażati fuq l-aspirazzjonijiet, il-ħtiġijiet u l-kapaċitajiet tiegħu stess iżda wkoll fuq ir-responsabbiltà reċiproka u l-grad ta' impenn lejn il-valuri universali tad-drittijiet tal-bniedem, id-demokrazija u l-istat tad-dritt, kif ukoll il-kapaċità li jimplimentaw prijoritajiet miftiehma b'mod konġunt. Kif deskritt fil-Komunikazzjoni msemmija hawn fuq, l-UE se timmira lejn politika u netwerk ta' programmi aktar sempliċi u koerenti billi tiffoka l-Pjanijiet ta' Azzjoni tal-PEV u l-assistenza tal-UE fuq numru iżgħar ta' prijoritajiet, appoġġati b'punti ta' riferiment aktar preċiżi. Dan it-tieni Pjan ta’ Azzjoni jiddeskrivi b’mod ċar l-objettivi prijoritarji għal sħubija bejn l-UE u l-Libanu u jelabora punti ta’ riferiment speċifiċi, indikaturi, skedi ta’ żmien u interventi possibbli tal-UE għal kull wieħed minnhom. Is-Servizz Ewropew ta’ Azzjoni Esterna kien involut f'kuntatti esploratorji mal-Libanu fir-rebbiegħa tal-2012. Dawn kienu segwiti mill-abbozzar tal-Pjan ta' Azzjoni l-ġdid f’kooperazzjoni mill-qrib mas-servizzi tal-Kummissjoni u l-Istati Membri f'diversi sessjonijiet ta’ konsultazzjonijiet, li wasslu għal abbozz imħejji għan-negozjati. Wara kull sessjoni ta' negozjati f'Bejrut f’Awwissu 2012, l-abbozz kien emendat aktar f'kooperazzjoni mal-Kummissjoni u l-Istati Membri msieħba. Wara l-Kunsill ta' Assoċjazzjoni f'Ottubru 2012, l-UE u l-Libanu laħqu ftehim politiku dwar l-abbozz, soġġett għal proċeduri pendenti. It-tieni Pjan ta' Azzjoni tal-PEV bejn l-UE u l-Libanu għandu jkun l-għodda ta’ referenza essenzjali li se jiggwida b'mod speċifiku r-relazzjonijiet bilaterali tal-UE mal-Libanu fis-snin li ġejjin. Il-PEV se jkompli jaġixxi bħala katalista u qafas ta' politika uniku, ibbażat inter alia fuq is-sħubija u s-sjieda konġunta, kif ukoll id-differenzjazzjoni mmexxija mill-prestazzjoni u l-għajnuna mfassla apposta. Il-Kummissjoni u r-Rappreżentant Għoli tal-UE għall-Affarijiet Barranin u l-Politika ta' Sigurtà jehmżu t-test ta' proposta konġunta għal Deċiżjoni tal-Kunsill dwar il-pożizzjoni tal-Unjoni fi ħdan il-Kunsill ta' Assoċjazzjoni bejn l-UE u l-Libanu fir-rigward tal-adozzjoni ta’ Rakkomandazzjoni dwar l-implimentazzjoni tat-tieni Pjan ta’ Azzjoni, kif stabbilit fl-Anness. Il-Kummissjoni u r-Rappreżentant Għoli għalhekk qegħdin jitolbu lill-Kunsill jadotta l-proposta mehmuża għal Deċiżjoni tal-Kunsill. 2013/0149 (NLE) Proposta għal DEĊIŻJONI TAL-KUNSILL dwar il-pożizzjoni tal-Unjoni fi ħdan il-Kunsill ta’ Assoċjazzjoni mwaqqaf pemezz tal-Ftehim Ewro-Mediterranju li jistabbilixxi Assoċjazzjoni bejn il-Komunità Ewropea u l-Istati Membri tagħha, min-naħa, u r-Repubblika tal-Libanu, min-naħa l-oħra, fir-rigward tal-adozzjoni ta’ Rakkomandazzjoni dwar l-implimentazzjoni tat-tieni Pjan ta’ Azzjoni tal-PEV bejn l-UE u l-Libanu IL-KUNSILL TAL-UNJONI EWROPEA, Wara li kkunsidra d-Deċiżjoni tal-Kunsill 2006/356/KE tal-14 ta' Frar 2006 dwar il-konklużjoni ta' ftehim Ewro-Mediterranju li jistabbilixxi Assoċjazzjoni bejn il-Komunità Ewropea u l-Istati Membri tagħha, min-naħa, u r-Repubblika tal-Libanu, min-naħa l-oħra, u b' mod partikolari l-ewwel subparagrafu tal-Artikolu 2 tagħha, Wara li kkunsidra l-proposta konġunta tal-Kummissjoni u r-Rappreżentant Għoli tal-UE għall-Affarijiet Barranin u l-Politika ta' Sigurtà, Billi: (1) Il-Ftehim Ewro-Mediterranju li jistabbilixxi Assoċjazzjoni bejn il-Komunità Ewropea u l-Istati Membri tagħha, minn naħa, u r-Repubblika tal-Libanu, min-naħa l-oħra, (“il-Ftehim”) kien iffirmat fis-17 ta' Ġunju 2002 u daħal fis-seħħ fl-1 ta' April 2006; (2) Il-Partijiet qablu dwar it-tieni Pjan ta' Azzjoni tal-Politika Ewropea tal-Viċinat (PEV) bejn l-UE u l-Libanu li se jkun qed jappoġġa l-implimentazzjoni tal-Ftehim ta' Assoċjazzjoni Ewro-Mediterranju permezz tal-elaborazzjoni u l-ftehim ta’ miżuri konkreti sabiex jintlaħqu l-għanijiet tiegħu, ADOTTA DIN ID-DEĊIŻJONI: Artikolu 1 Il-pożizzjoni tal-Unjoni fi ħdan il-Kunsill ta’ Assoċjazzjoni stabbilit mill-Ftehim Ewro-Mediterranju li jistabbilixxi Assoċjazzjoni bejn il-Komunità Ewropea u l-Istati Membri tagħha, min-naħa, u r-Repubblika tal-Libanu, min-naħa l-oħra, fir-rigward tal-implimentazzjoni tal-Pjan ta’ Azzjoni tal-PEV bejn l-UE u l-Libanu, għandha tiġi bbażata fuq l-abbozz tar-Rakkomandazzjoni tal-Kunsill ta’ Assoċjazzjoni mehmuża ma' din id-Deċiżjoni. Artikolu 2 Din id-Deċiżjoni għandha tidħol fis-seħħ fil-jum tal-adozzjoni tagħha. Magħmul fi Brussell, Għall-Kunsill Il-President Abbozz RAKKOMANDAZZJONI dwar l-implimentazzjoni tal-Pjan ta’ Azzjoni tal-PEV bejn l-UE u l-Libanu IL-KUNSILL TA’ ASSOĊJAZZJONI UE-LIBANU, Wara li kkunsidra l-Ftehim Ewro-Mediterranju li jistabbilixxi Assoċjazzjoni bejn il-Komunità Ewropea u l-Istati Membri tagħha, minn naħa waħda, u r-Repubblika tal-Libanu, min-naħa l-oħra (minn issa “il-Ftehim”), u b’mod partikolari l-Artikoli 76(2) tiegħu, Billi: · Skont l-Artikolu 86 tal-Ftehim, il-Partijiet għandhom jieħdu kull miżura ġenerali jew speċifika meħtieġa sabiex iwettqu l-obbligi tagħhom skont il-Ftehim u għandhom jaraw li l-għanijiet stipulati fil-Ftehim jintlaħqu. · Il-Partijiet fil-Ftehim qablu dwar it-test tat-tieni Pjan ta’ Azzjoni tal-Politika Ewropea tal-Viċinat bejn l-UE u l-Libanu ("il-Pjan ta' Azzjoni UE-Libanu"). · Il-Pjan ta’ Azzjoni tal-PEV bejn l-UE u l-Libanu se jappoġġa l-implimentazzjoni tal-Ftehim permezz tal-elaborazzjoni u l-qbil bejn il-Partijiet dwar passi konkreti li jipprovdu gwida prattika għal din l-implimentazzjoni. · Il-Pjan ta’ Azzjoni jservi l-għan doppju li jistipula l-passi konkreti li jwasslu biex il-Partijiet jissodisfaw l-obbligi tagħhom stipulati fil-Ftehim, u li jipprovdi qafas usa’ għal aktar tisħiħ tar-relazzjonijiet bejn l-UE u l-Libanu biex dawn jinvolvu miżura sinifikanti ta’ integrazzjoni ekonomika u kooperazzjoni politika aktar profonda, skont l-għanijiet ġenerali tal-Ftehim. ADOTTA R-RAKKOMANDAZZJONI LI ĠEJJIN: Artikolu Uniku Il-Kunsill ta' Assoċjazzjoni jirrakkomanda li l-Partijiet jimplimentaw il-Pjan ta' Azzjoni tal-UE u l-Libanu stabbiliti fl-Anness, sakemm din l-implimentazzjoni jkollha l-iskop li jintlaħqu l-għanijiet tal-Ftehim Ewro-Mediterranju li jistabbilixxi Assoċjazzjoni bejn il-Komunità Ewropea u l-Istati Membri tagħha, min-naħa, u r-Repubblika tal-Libanu, min-naħa l-oħra. Magħmul fi [...] Għall-Kunsill ta’ Assoċjazzjoni Il-President ANNESS Pjan ta' azzjoni għal Sħubija u Kooperazzjoni bejn l-UE u l-Libanu 2013-2015 I. Introduzzjoni Il-Libanu u l-Unjoni Ewropea huma marbuta bil-Ftehim ta' Assoċjazzjoni Ewro-Mediterranju li ilu fis-seħħ mill-2006. Madankollu, ir-relazzjonijiet kuntrattwali tagħhom huma bil-wisq itwal, tant li jiddataw lura għall-Ftehim ta’ Kummerċ u Kooperazzjoni Teknika tal-1965. Matul din l-istorja, il-kooperazzjoni bejn il-Libanu u l-Unjoni Ewropea kienet tajba u intensifikat progressivament. Iż-żewġ partijiet jikkondividu l-impenn għad-demokrazija u d-drittijiet tal-bniedem, kif dikjarat fil-Ftehim ta' Assoċjazzjoni, kif ukoll bosta interessi politiċi u ekonomiċi komuni. Fuq din il-bażi huma jixtiequ jkomplu jiżviluppaw u jsaħħu s-sħubija tagħhom. Il-gvernijiet konsekuttivi riċenti tal-Libanu ddikjaraw l-impenn tagħhom biex jaslu għal riformi politiċi u ekonomiċi permezz tal-leġiżlazzjoni, l-aġġustament tal-politiki u t-titjib tal-amministrazzjoni pubblika. Huma enfasizzaw ir-rabta tagħhom mal-prinċipji mħaddna fil-kostituzzjoni Libaniża u l-ftehimiet segwenti, fosthom is-sovranità, l-indipendenza, l-istruttura demokratika, il-libertajiet fundamentali, l-ugwaljanza taċ-ċittadini kollha, u l-unità fit-territorju tan-nazzjon, in-nies u l-istituzzjonijiet tal-Libanu. Huma wkoll żguraw ir-rispett tagħhom lejn ir-riżoluzzjonijiet internazzjonali. L-aderenza ma’ dawn il-prinċipji, kif ukoll l-isforzi għar-riforma bbażati fuqhom, igawdu mill-appoġġ sħiħ u l-inkoraġġiment tal-Unjoni Ewropea. Politika tal-viċinat gdida Fid-dawl tat-tibdiliet storiċi fil-viċinat tan-Nofsinhar, l-Unjoni Ewropea żviluppat approċċ ġdid. Dan għandu l-għan li jipprovdi l-aktar tweġibiet adatti għal żviluppi mgħaġġla fil-pajjiżi ġirien, inkluża l-ħtieġa li jinbdew jew li jitkomplew riformi profondi u sostanzjali, li jiġu stabbiliti u kkonsolidati demokraziji b'saħħithom, biex jappoġġaw tkabbir ekonomiku sostenibbli u inklużiv, u biex jamministraw implikazzjonijiet transkonfinali. Il-Libanu kkontribwixxa għall-analiżi li wasslet biex l-UE tiżviluppa dan l-approċċ. Din il-Politika Ewropea tal-Viċinat (PEV) riveduta hija bbażata fuq ir-responsabbiltà reċiproka u impenn komuni għall-valuri universali tad-drittijiet tal-bniedem, id-demokrazija u l-istat tad-dritt. Hija tistabbilixxi livell ogħla ta’ differenzjazzjoni u tiddetermina l-livell ta' appoġġ tal-UE skont l-ambizzjonijiet tal-pajjiżi msieħba fir-rigward tal-avviċinament tagħhom lejn l-UE, il-ħtiġijiet speċifiċi u l-kapaċitajiet disponibbli tagħhom, il-progress tagħhom fl-implimentazzjoni tar-riformi u fit-tisħiħ tad-demokrazija u l-istat tad-dritt, u r-rispett tagħhom lejn id-drittijiet tal-bniedem u l-libertajiet fundamentali. Din il-politika toffri wkoll il-possibbiltà biex it-tisħiħ tar-relazzjonijiet jissarraf f’integrazzjoni ekonomika akbar, iktar mobilità u kooperazzjoni politika aktar mill-qrib fl-oqsma tal-governanza, is-sigurtà, ir-riżoluzzjoni tal-kunflitti u l-koordinazzjoni fil-fora internazzjonali fi kwistjonijiet ta' interess komuni. L-approċċ il-ġdid fir-rigward tal-politika tal-viċinat għandu l-għan li: (a) jipprovdi iktar għajnuna lill-imsieħba li jaħdmu biex issaħħu d-demokrazija u r-rispett għall-istat tad-dritt, id-drittijiet tal-bniedem u l-libertajiet fundamentali; (b) jappoġġa l-iżvilupp ta’ ekonomija sostenibbli u inklussiva li tnaqqas l-inugwaljanzi soċjali u reġjonali, toħloq l-impjiegi u ttejjeb l-livelli tal-għixien tal-popolazzjoni; u (c) jistabbilixxi sħubija eqreb mal-ġnus u s-soċjetajiet ċivili tal-pajjiżi msieħba. Il-Pjan ta’ Azzjoni l-ġdid Fid-dawl tal-ambizzjonijiet reċiproċi ogħla f'dan il-kuntest, hemm il-kundizzjonijiet xierqa biex il-Libanu u l-UE javvanzaw għall-istadju li jmiss tar-relazzjoni tagħhom. Dan it-tieni Pjan ta’ Azzjoni tal-PEV bejn l-UE u l-Libanu huwa dokument politiku li jibni fuq id-dispożizzjonijiet tal-Ftehim ta' Assoċjazzjoni li jidentifika ż-żoni ta’ kooperazzjoni. Biex jagħtu aktar karattru operazzjonali lil dan il-Pjan ta' Azzjoni, il-partijiet jaqblu li jiffokaw fuq numru limitat ta' objettivi prijoritarji identifikati b'mod konġunt. Dawn huma definiti hawn taħt bl-għajnuna ta' punti ta’ riferiment u indikaturi, li jiddeskrivu l-passi speċifiċi li jwasslu għall-kisba ta' kull objettiv prijoritarju u d-dejta jew il-passi partikolari li jippermettu l-kejl tal-progress, rispettivament. L-iskedi taż-żmien jindikaw il-perjodi ta’ implimentazzjoni. Id-definizzjoni ta’ kull għan ta’ prijorità jinkludi interventi possibbli tal-UE f’termini ta’ kooperazzjoni, l-għajnuna offruta jew ir-riżorsi mobilizzati (fejn issir referenza għal strumenti eżistenti, huwa mifhum li din tkun tirrigwarda wkoll il-ġenerazzjoni li jmiss, jiġifieri, strumenti ta’ wara l-2013). Il-kooperazzjoni u l-għajnuna finanzjarja tal-ġejjieni bejn l-UE u l-Libanu se tkun ipprogrammata b’koerenza ma’ dan il-Pjan ta’ Azzjoni. Għanijiet ulterjuri huma stabbiliti fl-Anness li jkopri l-oqsma tal-kooperazzjoni previsti fil-Ftehim ta' Assoċjazzjoni u li jservi bħala d-dokument ta' referenza għall-implimentazzjoni tiegħu. Il-Pjan ta’ Azzjoni għandu jkollu perjodu inizjali ta’ tliet snin. Biex tkun żgurata l-aqwa implimentazzjoni u kif ukoll biex tiġi stabbilita r-rabta bejn il-progress lejn l-għanijiet prijoritarji definiti hawn fuq u l-assistenza pprovduta, se jitwettqu monitoraġġ u valutazzjoni regolari mill-Kumitat ta' Assoċjazzjoni u s-sottokumitati stabbiliti bil-Ftehim ta’ Assoċjazzjoni, u permezz tar-Rapporti ta' Progress ta' kull Parti. Jekk il-partijiet jidentifikaw il-ħtieġa huma jistgħu, filwaqt li jaġixxu fi ftehim, jiddeċiedu li jaġġustaw il-Pjan ta' Azzjoni għas-sena/snin li ġejja/in kif xieraq. Meta d-data ta' skadenza tkun qed toqrob, il-Partijiet għandhom jivvalutaw il-livell ġenerali ta’ implimentazzjoni ta' dan il-Pjan ta’ Azzjoni. Abbażi ta’ din l-evalwazzjoni, huma jistgħu jiddeċiedu li jestendu t-tul b'sena, u sussegwentement kif din l-estensjoni tiskadi, b'sena oħra f'kull pass. Ir-responsabbiltà għat-teħid tad-deċiżjonijiet imsemmija hawn fuq hija f’idejn il-Kunsill ta’ Assoċjazzjoni. L-abbozz tal-Pjan ta' Azzjoni se jiġi ppreżentat lill-Kunsill ta' Assoċjazzjoni bejn l-UE u l-Libanu għall-approvazzjoni II. Il-prijoritajiet għal azzjoni Il-lista ta' prijoritajiet A........... Ir-riforma tas-sistema ġudizzjarja (inkluż is-segment tal-ħabsijiet) biex il-ġudikatura tkun aktar effiċjenti, effettività, u indipendenti.................................................................................................................... 8 B........... Riforma elettorali bl-għan li jintlaħqu standards internazzjonali u tittejjeb l-effettività tal-Parlament Libaniż 9 C........... Id-drittijiet tal-bniedem u l-ħarsien ta’ popolazzjonijiet vulnerabbli, inklużi refuġjati Palestinjani, permezz tal-leġiżlazzjoni jew miżuri adegwati u azzjonijiet immirati oħra............................................. 10 D........... It-titjib tal-ġestjoni tal-finanzi pubbliċi u l-allokazzjoni effettiva tar-riżorsi pubbliċi............ 12 E........... It-titjib tal-effiċjenza, il-governanza tajba u t-trasparenza tal-amministrazzjoni pubblika... 13 F........... Il-ġestjoni tas-settur tas-sigurtà u infurzar tal-liġi mtejba, inklużi l-kooperazzjoni, ir-responsabbiltà u l-mekkaniżmi ta' sorveljanza, u l-avvanz ta’ ġestjoni integrata tal-fruntieri............................................. 15 G........... Żieda fil-kompetittività tal-kummerċ u aktar integrazzjoni kummerċjali fis-swieq tal-UE u dawk internazzjonali, l-adeżjoni mad-WTO...................................................................................................... 16 H........... Titjib tal-ambjent tan-negozju, partikolarment għall-MSMEs, u l-iżvilupp ta' kundizzjonijiet tas-suq domestiku f'setturi prinċipali........................................................................................................... 17 I............ Titjib fil-produzzjoni u l-kummerċjalizzazzjoni tal-prodotti agrikoli f'konformità mal-istandards internazzjonali, avvanzi fil-liberalizzazzjoni, iż-żieda fil-kompetittività, u l-iżvilupp tal-ekonomija rurali...... 19 J............ Tisħiħ tal-ħarsien tal-ambjent u avvanzi fl-iżvilupp reġjonali sostenibbli permezz ta’ aktar deċentralizzazzjoni u l-għoti tas-setgħa lill-muniċipalitajiet u l-awtoritajiet lokali................................................. 20 K.......... L-implimentazzjoni ta' Strateġija Nazzjonali tal-Edukazzjoni, titjib tekniku u taħriġ vokazzjonali 22 L........... It-titjib tal-provvista tal-ħarsien soċjali u l-kura tas-saħħa............................................... 23 M.......... L-implimentazzjoni ta' strateġija tal-enerġija bil-għan li testendi l-provvista tal-enerġija, tniedi riforma strutturali u tippromwovi l-użu ta’ enerġija rinnovabbli b'karbonju baxx u l-effiċjenza tal-enerġija...... 24 Definizzjoni tal-prijoritajiet A. Ir-riforma tas-sistema ġudizzjarja (inkluż is-segment tal-ħabsijiet) biex il-ġudikatura tkun aktar effiċjenti, effettività, u indipendenti Punti ta’ riferiment || Indikaturi - Żieda fil-kapaċità fi ħdan il-Ministeru tal-Ġustizzja u l-awtoritajiet relatati; it-tlestija tal-proċess tal-awtomazzjoni tas-settur; - Progress tanġibbli lejn l-indipendenza tal-ġudikatura; - Aċċess imtejjeb għall-ġustizzja għar-residenti Libaniżi, inklużi popolazzjonijiet vulnerabbli; - Restrizzjoni tal-ġurisdizzjoni tal-qrati militari għal każijiet militari; riflessjoni pubblika fuq ir-riforma tas-sistema tal-qrati reliġjużi; l-introduzzjoni ta' proċeduri ta' arbitraġġ; - Il-ġestjoni ta' evidenza li għandha tintuża fi proċessi ta’ investigazzjoni kriminali; żieda fis-sentenzi li jiddependu fuq prova materjali, minflok konfessjonijiet; - It-trasferiment tal-ħabsijiet mill-Ministeru tal-Intern għall-Ministeru tal-Ġustizzja; l-allinjament tar-regolamenti u l-kundizzjonijiet fiżiċi tal-ħabs mal-istandards internazzjonali; il-kondotta tal-persunal tal-ħabs konformi mal-istandards internazzjonali u l-karta tad-drittijiet tal-bniedem; tnaqqis tal-iffullar fil-ħabsijiet, b’kunsiderazzjoni tal-ħtiġijiet speċifiċi tan-nisa; l-iżgurar tar-rispett għal-liġi, il-limiti taż-żmien legali u l-awtorità ġudizzjarja fil-proċeduri ta’ detenzjoni; - L-allinjament leġiżlattiv sħiħ mal-Konvenzjoni tan-NU kontra t-Tortura u t-Trattament jew Kastig Krudili, Inuman jew Degradanti (UNCAT); il-kriminalizzazzjoni tat-tortura u l-insegwiment tal-awturi tagħha; il-prevenzjoni effettiva || - Tkompliet ir-riorganizzazzjoni amministrattiva fil-Ministeru tal-Ġustizzja, inkluż it-tisħiħ tal-unità tal-IT; persunal imħarreġ, il-kapaċità u l-ħiliet tagħhom żdiedu; implimentati proċessi ta’ awtomazzjoni u IT, speċjalment fil-qrati; bidla fl-għadd medju ta' każijiet pproċessati mill-qrati kull sena; bidla fit-tul medju ta' proċeduri ġudizzjarji; - Eliminati d-dipendenza amministrattiva tal-Kunsill Ġudizzjarju Għoli u l-Ispezzjoni Ġudizzjarja fuq il-Ministeru tal-Ġustizzja; introdotti mekkaniżmi trasparenti għall-mandat, il-ħatra u t-tneħħija tar-rappreżentanti tal-ġudikatura; - Dejta aggregata dwar il-ġurisdizzjoni/l-aċċessibbiltà tal-qrati, dejta aggregata dwar il-parteċipanti fi proċedimenti ġudizzjarji; - Adottata l-Liġi dwar l-Arbitraġġ u l-mekkaniżmi tagħha implimentati; tnaqqis fin-numru ta’ każijiet mhux militari deċiżi mill-qrati militari; ffinalizzat u ppubblikat studju tal-qrati reliġjużi (mill-Ministeru tal-Ġustizzja), isegwi dibattitu pubbliku; - Evidenza miġbura matul l-investigazzjonijiet kriminali organizzata sew u maħżuna fil-Qrati; statistika dwar kundanni; - Mwettqa stadji amministrattivi lejn it-trasferiment tal-ħabsijiet; titjib dokumentat fl-infrastruttura fiżika tal-ħabsijiet u ċ-ċentri ta’ detenzjoni; persunal imħarreġ kif suppost u sorveljat; tnaqqis fl-għadd ta' detenuti mingħajr akkuża xierqa u fl-għadd ta’ priġunieri li jservu aktar mis-sentenza tagħhom; inbeda l-bini għal kapaċità akbar fil-ħabs; l-iżvilupp ta' programmi speċjali dwar it-tisħiħ ekonomiku u soċjali tal-ħabsin nisa u rġiel fil-ħabsijiet tal-Libanu; is-subordinazzjoni formali tal-ġestjoni tal-ħabsijiet għall-awtorità ġudizzjarja; rapporti dwar iż-żjarat fil-ħabs; - Emendati l-leġiżlazzjoni u r-regolamenti tal-ħabs biex ikunu konformi bis-sħiħ mal-UNCAT; it-tortura definita bħala att kriminali; liġi u digrieti implimentattivi adottati biex jinħoloq mekkaniżmu nazzjonali għall-prevenzjoni tat-tortura (konformi mal-OPCAT, ratifikat mil-Libanu) Skeda taż-żmien Fil-medda qasira-medja ta’ żmien, matul it-tul kollu tal-Pjan ta' Azzjoni Fil-medda qasira ta' żmien: proċessi ta’ awtomazzjoni, trasferimenti l-ħabs, l-indipendenza tal-Kunsill Ġudizzjarju Għoli L-intervent(i) tal-UE It-tkomplija tal-appoġġ tal-UE fir-riforma tas-settur tal-ġustizzja bil-għan li l-ġudikatura jkollha aktar indipendenza u allinjament mal-istandards internazzjonali (inkl. ħabsijiet); appoġġ kontinwu għall-awtomazzjoni tal-qrati; jitkompla l-bini tal-kapaċità u t-taħriġ fl-Istitut tal-Istudji Ġudizzjarji, u istituzzjonijiet rilevanti oħra, kemm jista' jkun; B. Riforma elettorali bl-għan li jintlaħqu standards internazzjonali u tittejjeb l-effettività tal-Parlament Libaniż Punti ta’ riferiment || Indikaturi - L-allinjament tal-Liġi Elettorali mal-istandards internazzjonali u fir-rigward tar-rakkomandazzjonijiet tal-missjonijiet preċedenti ta’ osservazzjoni elettorali; - It-tmexxija tal-elezzjonijiet li ġejjin f’konformità mal-istandards internazzjonali u skont ir-rakkomandazzjonijiet tal-Missjoni ta’ Osservazzjoni Elettorali tal-UE; il-preżenza ta' osservaturi internazzjonali u domestiċi indipendenti; - l-intensifikazzjoni tal-attività tal-Parlament, iż-żieda fl-effiċjenza tal-leġiżlazzjoni (inkluża leġiżlazzjoni ta’ prijorità għolja), it-titjib tal-proċeduri interni tal-Parlament || - Adottata leġiżlazzjoni li temenda l-Liġi Elettorali; il-kamp ta’ applikazzjoni tal-bidliet leġiżlattivi: il-ħolqien ta' Kummissjoni Elettorali indipendenti bis-sħiħ, votazzjonijiet stampati minn qabel, età tal-vot aktar baxxa, arranġamenti għal parteċipazzjoni trasparenti ta' emigranti fl-elezzjonijiet; il-puntwalità tal-bidliet leġiżlattivi (biex jippermettu l-implimentazzjoni qabel l-elezzjonijiet); - Valutazzjoni ta' kif jitmexxew l-elezzjonijiet imwettqa minn osservaturi internazzjonali jew domestiċi indipendenti; dejta aggregata dwar il-parteċipazzjoni fl-elezzjoni (dawk kollha li vvutaw, il-parteċipazzjoni tan-nisa (inkluż bħala kandidati), il-parteċipazzjoni ta' konfessjonijiet jew gruppi oħrajn tal-popolazzjoni u l-emigranti); dejta aggregata dwar l-ilmenti potenzjali kontra t-tmexxija tal-elezzjonijiet; - Il-frekwenza tal-laqgħat tal-Parlament (numru ta’ sessjonijiet mtellgħaa); dejta aggregata dwar l-attendenza/assenza tal-Membri u l-pubblikazzjoni tagħha; in-numru ta’ proposti leġiżlattivi diskussi/adottati/miċħuda; it-tul medju tal-proċess parlamentarju u l-‘fluss’ tal-liġijiet fil-Parlament; l-użu effettiv ta' mekkaniżmi parlamentari għal leġiżlazzjoni ta’ prijorità; dejta aggregata dwar l-użu tas-sistema ta' insegwiment leġiżlattiv il-ġdida; titjib speċifiku fir-Regoli ta’ Proċedura tal-Parlament (eż. l-introduzzjoni ta' listi ta' parteċipanti u/jew assenti); id-disponibbiltà ta' persunal professjonali li jappoġġja lil-leġiżlaturi Skeda taż-żmien Fil-medda qasira ta' żmien: riforma elettorali permezz tal-elezzjonijiet leġiżleġiżlattivi fl-2013 u wara bl-elezzjonijiet muniċipali Fil-medda medja ta’ żmien: titjib tal-effettività tal-Parlament matul it-tul kollu tal-Pjan ta' Azzjoni, titjib kontinwu fil-qafas elettorali L-intervent(i) tal-UE L-appoġġ għall-implimentazzjoni ta’ riforma elettorali (inklużi l-loġistika u l-awtomazzjoni) skont l-istandards elettorali internazzjonali, ir-rakkomandazzjonijiet tal-Missjonijiet ta’ Osservazzjoni Elettorali Ewropej, u l-aqwa prattiki. Appoġġ lill-Parlament, anke permezz ta' taħriġ għall-persunal tiegħu, biex tittejjeb il-kwalità tal-leġiżlazzjoni u l-proċess leġiżlattiv u l-funzjoni ta' superviżjoni tiegħu, tittejjeb ir-riċerka u l-analiżi tal-politika istituzzjonali tal-Parlament, jittejjeb l-irwol istituzzjonali tal-Parlament C. Id-drittijiet tal-bniedem u l-ħarsien ta’ popolazzjonijiet vulnerabbli, inklużi refuġjati Palestinjani, permezz tal-leġiżlazzjoni jew miżuri adegwati u azzjonijiet immirati oħra Punti ta’ riferiment || Indikaturi - Is-segwitu u l-implimentazzjoni tar-rakkomandazzjonijiet aċċettati tal-UPR; - Il-finalizzazzjoni ta' strateġija nazzjonali dwar id-drittijiet tal-bniedem u l-ħolqien ta’ istituzzjoni nazzjonali għad-drittijiet tal-bniedem; - Titjib fl-istat u l-kundizzjonijiet tal-għixien tal-popolazzjonijiet vulnerabbli, inklużi r-refuġjati, "persuni spostati", dawk li jfittxu l-ażil, persuni mingħajr stat, il-ħaddiema domestiċi, il-ħaddiema migranti, dawk b'diżabbiltà, kull wieħed skont l-istatus speċifiku tiegħu; impenn għall-prinċipju ta' non-refoulement, tar-refuġjati u dawk li jfittxu l-ażil skont il-Konvenzjoni tan-NU kontra t-Tortura u t-trattament krudili, inuman u degradanti, u skont il-konswetudini internazzjonali; u l-monitoraġġ tal-implimentazzjoni tan-non-refoulement; - Progress fil-protezzjoni tad-drittijiet tan-nisa u tat-tfal u parteċipazzjoni ikbar tan-nisa u taż-żgħażagħ fil-ħajja pubblika kemm f'livelli kwantitattivi kif ukoll kwalitattivi, inkluż fit-teħid tad-deċiżjonijiet u mill-pożizzjonijiet politiċi; - It-tisħiħ tad-drittijiet tal-bniedem fl-infurzar tal-liġi, partikolarment fi ħdan il-Forzi tas-Sigurtà Interna; - Titjib tal-istatut, id-drittijiet umanitarji u soċjali u l-kundizzjonijiet tal-għixien tar-refuġjati Palestinjani fil-Libanu, inkluż permezz ta’ proġetti flimkien mal-involviment tal-Gvern Libaniż; qafas istituzzjonali għall-ġestjoni tal-kampijiet Palestinjani u mekkaniżmi ta' interlokuzzjoni mal-UNRWA u l-awtoritajiet Libaniżi; - It-tkabbir tal-opportunitajiet ta’ impjiegi għar-refuġjati Palestinjani kif ukoll standards tas-saħħa u l-edukazzjoni; || - Numru ta’ rakkomandazzjonijiet rilevanti implimentati tal-UPR u r-riżultati tal-valutazzjoni ta’ segwitu; - Adottata l-istrateġija nazzjonali dwar id-drittijiet tal-bniedem u ffinalizzat il-ħolqien ta’ istituzzjoni nazzjonali relatata; inbdew attivitajiet tal-istituzzjoni, inkluż djalogu mas-soċjetà ċivili - Meħuda azzjonijiet leġiżlattivi, regolatorji, jew miżuri u azzjonijiet immirati oħra: kundizzjonijiet tal-ażil u l-protezzjoni tar-refuġjati/persuni spostati mtejba f'konformità mal-istandards internazzjonali inkluż permezz tal-MoU li qedjiġi nnegozjat bħalissa mal-UNHCR; dejta aggregata dwar l-ipproċessar u s-segwitu tal-applikazzjonijiet għall-ażil; rieżaminata s-sitwazzjoni tal-persuni mingħajr ċittadinanza; - Il-Konvenzjoni tal-ILO Nru 189 dwar Xogħol Deċenti għall-Ħaddiema Domestiċi rratifika u implimentata fil-liġi tal-Libanu; ħaddiema migranti protetti b’leġiżlazzjoni u politiki nazzjonali żviluppati u infurzati biex jiżguraw id-drittijiet tagħhom; Ratifikata l-Konvenzjoni dwar id-Drittijiet tal-Persuni b’Diżabbiltà - Dejta aggregata dwar l-implimentazzjoni tal-Konvenzjoni dwar l-Eliminazzjoni tad-Diskriminazzjoni kontra n-Nisa (CEDAW); progress fl-implimentazzjoni ta' CEDAW; approvati u infurzati liġijiet dwar il-protezzjoni tan-nisa u t-tfal mill-vjolenza domestika; in-numru u l-kamp ta’ applikazzjoni ta' miżuri leġiżlattivi oħrajn għall-protezzjoni tan-nisa u tat-tfal; implimentati konvenzjonijiet internazzjonali dwar it-tfal f'kunflitti armati; in-numru ta’ nisa f’pożizzjonijiet ewlenin fil-livelli nazzjonali u lokali, inkluż fil-politika; l-azzjoni tal-gvern fir-rigward tat-tfal bla dar; - Dejta Aggregata dwar l-Unità tad-Drittijiet tal-Bniedem ISF (persunal addizzjonali, kisbiet, firxa ta’ attivitajiet); trattament taċ-ċittadini kollha u partikolarment tal-popolazzjonijiet vulnerabbli permezz tas-sistema tal-ġustizzja (numri ta' każijiet tal-qorti; disinji ta’aġġudikazzjoni); dejta aggregata dwar it-trattament/il-kundizzjonijiet ta' dawk li jfittxu l-ażil, refuġjati u ħaddiema migranti (inklużi żjarat fl-istabbilimenti rispettivi); - Titjib fil-kundizzjonijiet tal-għixien, drittijiet umanitarji u soċjali u fis-sitwazzjoni ġenerali; l-ambitu tar-riżultati minn proġetti kurrenti; in-numru u n-natura ta' proġetti ġodda; riabilitata l-firxa tal-infrastrutturi tal-kamp; żviluppati inizjattivi u politiki dwar it-titjib tal-interazzjoni u l-kooperazzjoni tal-kampijiet mal-UNRWA u l-awtoritajiet Libaniżi u l-Kumitat tad-Djalogu bejn il-Libanu u l-Palestina; - Implimentata l-Liġi tax-Xogħol (kif emendata biex tippermetti lill-Palestinjani jinvolvu ruħhom f'ċerti professjonijiet); statistika u rapporti mill-UNRWA u sorsi affidabbli oħrajn fuq l-impjiegi għall-Palestinjani; miżuri meħuda biex itejbu s-saħħa u l-istandards edukattivi għar-refuġjati Palestinjani Skeda taż-żmien Fil-medda qasira-medja ta’ żmien, matul it-tul kollu tal-Pjan ta' Azzjoni Fil-medda qasira ta' żmien: segwitu għar-rakkomandazzjonijiet tal-UPR sar-reviżjoni li jmiss (2014); l-adozzjoni tad-digrieti ta’ implimentazzjoni għall-emenda tal-Liġi tax-Xogħol li tippermetti lir-refuġjati Palestinjani li jaħdmu; u l-adozzjoni u l-implimentazzjoni tal-liġijiet dwar il-vjolenza domestika u l-ħaddiema migranti. L-intervent(i) tal-UE Appoġġ fil-bini ta’ kapaċitajiet Libaniżi fil-qasam tad-drittijiet tal-bniedem u l-implimentazzjoni tal-UPR (rakkomandazzjonijiet aċċettati, preparamenti għaċ-ċiklu li jmiss); appoġġ fl-irfigħ tal-kapaċitajiet tal-uffiċjali tal-gvern fil-ħarsien tad-drittijiet tal-bniedem u l-mekkaniżmi ta’ responsabbiltà; appoġġ kontinwu u koperazzjoni finanzjarja mal-UNHCR safejn jippermettu l-kapaċitajiet; appoġġ biex jiġu indirizzati l-ħtiġijiet ta' gruppi vulnerabbli, inkluż l-iżvilupp ta’ sistema ta’ għajnuna legali; kooperazzjoni finanzjarja kontinwa mal-UNRWA u ma' atturi oħra biex jittejbu d-drittijiet u l-kundizzjonijiet ekonomiċi u soċjali tal-Palestinjani. D. It-titjib tal-ġestjoni tal-finanzi pubbliċi u l-allokazzjoni effettiva tar-riżorsi pubbliċi Punti ta’ riferiment || Indikaturi - Simplifikazzjoni tal-ġestjoni tal-finanzi pubbliċi; titjib fil-proċeduri baġitarji (l-adozzjoni tal-baġit mill-Parlament, l-għeluq tal-kontijiet ta’ perjodi preċedenti, koordinazzjoni tal-Ministeru tal-Finanzi mal-ministeri kkonċernati u istituzzjonijiet oħra); - Konformità tal-kontabilità għas-settur pubbliku mal-istandards internazzjonali għall-effiċjenza, ir-responsabbiltà, it-trasparenza u l-prevedibbiltà. l-allinjament mar-rakkomandazzjonijiet tal-FMI u l-PEFA; ġestjoni soda tal-fondi pubbliċi u l-fondi tad-donaturi (inklużi tal-UE); - Titjib fil-miri u l-kontroll tal-infiq u d-dħul; - Reviżjoni tas-sistema tat-taxxa, inkluż it-tnaqqis tad-distakk tat-taxxa u titjib fl-effiċjenza; - Leġiżlazzjoni dwar akkwist pubbliku miftuħ u trasparenti; l-integrazzjoni tal-isforzi kontra l-korruzzjoni fil-ġestjoni tal-finanzi pubbliċi u l-akkwist pubbliku; titjib fl-istatistika u verifika esterna || - Approvat il-Baġit Statali, kontijiet ta’ snin preċedenti magħluqa; il-preparamenti għall-ibbaġitjar tas-sena li ġejja bdew fi żmien tajjeb; għaddejja koordinazzjoni interministerjali intensifikata; - L-estent tal-implimentazzjoni tal-Programm tal-FMI dwar il-Valutazzjoni tas-Settur Finanzjarju (FSAP) u r-rakkomandazzjonijiet tal-PEFA; segwiti standards għoljin ta' effiċjenza u trasparenza; rispettati l-mekkaniżmi ta' sorveljanza tal-infiq għall-fondi tad-donaturi (inkluża l-kooperazzjoni ma’ korpi rilevanti tal-UE dwar il-finanzjamenti mill-UE); - Dejta dwar l-infiq pubbliku; ssodisfati l-kriterji tal-appoġġ baġitarju: politika u strateġija ta’ riforma nazzjonali jew settorjali definita sew, qafas makroekonomiku orjentat lejn l-istabbiltà, programm relevanti u kredibbli biex tittejjeb il-ġestjoni tal-finanzi pubbliċi fuq bażi kontinwa, it-trasparenza u s-sorveljanza tal-baġit; - Il-politika tat-taxxa mdawwra lejn l-implimentazzjoni ta’ sistema globali u ekwitabbli tat-tassazzjoni; dħul statali u multi debitament miġbura (inklużi multi kontra x-xogħol illegali tad-dominju pubbliku, kontijiet tal-Electricité du Liban, penali tat-triq); pubblikazzjoni fil-ħin u dettaljata ta’ statistika dwar id-dħul u l-ispejjeż tal-Istat; - Adottata l-Liġi dwar l-Akkwisti Pubbliċi; meħuda miżuri biex tiġi implimentata l-leġiżlazzjoni kontra l-korruzzjoni; inħolqu mekkaniżmi ta’sorveljanza effikaċi: mkabbra l-indipendenza tal-Qorti tal-Kontijiet (rappurtar għall-Parlament, baġit approvat mill-Parlament) u l-ħidmieta ffokata biss fuq verifiki esterni; investigati u segwiti b’mod ġudizzjarju l-prattiki korrotti fl-akkwist pubbliku; Ir-riżultati tal-Libanu fl-eżami tal-UNCAC 2014; introdotti verifiki u metodi rigorużi tal-istatistika Skeda taż-żmien Fil-medda qasira ta' żmien: l-adozzjoni tal-baġit, il-liġi dwar l-akkwist pubbliku Fil-medda qasira-medja ta’ żmien L-intervent(i) tal-UE Appoġġ għad-definizzjoni ta' strateġija ta' riforma fil-ġestjoni tal-finanzi pubbliċi u għat-tisħiħ tal-kapaċitajiet tal-Ministeru tal-Finanzi. Assistenza fit-titjib tal-preparazzjoni tal-baġit u t-tbassir tad-dħul. Appoġġ għal titjib tal-qafas istituzzjonali, it-twaqqif u l-prestazzjoni tal-Qorti tal-Kontijiet; assistenza għal sistema tal-ġestjoni tal-assi tal-proprjetà pubblika; skambju ta' informazzjoni dwar regolamenti u prattiki finanzjarji E. It-titjib tal-effiċjenza, il-governanza tajba u t-trasparenza tal-amministrazzjoni pubblika Punti ta’ riferiment || Indikaturi - Progress fit-titjib tal-governanza speċjalment permezz tal-ġlieda kontra l-korruzzjoni; - Trasparenza ogħla tal-amministrazzjoni pubblika, inkluż l-istabbiliment ta' proċess ta' konsultazzjoni miftuħa qabel ma jiddaħħlu liġijiet u regolamenti, u permezz tal-pubblikazzjoni ta’ deċiżjonijiet u rapporti; - It-tħaddim tal-Uffiċċju tal-Ombudsman; - Riforma tal-persunal li timmira lejn l-integrazzjoni tal-qafas ta' impjegati pubbliċi f'korp uniku; proġetti biex tittejjeb l-effiċjenza u l-produttività tal-impjegati pubbliċi; opportunitajiet indaqs għall-irġiel u n-nisa; il-mili ta’ postijiet vakanti eżistenti; - L-introduzzjoni ta’ mudelli li jkejlu u jagħtu marka lill-prestazzjoni tal-gvern; - Is-simplifikazzjoni tal-proċeduri u l-ħolqien ta' one-stop shops; - It-titjib tal-infrastruttura tal-gvern tal-IT biex tiġi protetta l-informazzjoni u tiżdied l-effiċjenza u l-produttività; - It-tnedija tal-e-gvern u servizzi elettroniċi; - Produzzjoni u pubblikazzjoni ta’ min joqgħod fuqha, statistika regolari u f’waqtha kompatibbli mal-istandards tal-UE u dawk internazzjonali fis-setturi rilevanti kollha tal-ekonomija (inklużi fil-kontijiet nazzjonali, il-bilanċ tal-ħlasijiet, il-kummerċ barrani, il-prezzijiet, is-setturi tan-negozju, l-industrija, is-servizzi u l-agrikoltura), is-soċjetà (id-demografija, il-migrazzjoni, il-kundizzjonijiet tal-għixien, l-impjiegi u l-qgħad, l-edukazzjoni), l-infrastruttura (l-enerġija, it-trasport), u l-amministrazzjoni (il-livelli lokali u reġjonali; sistemi tal-ġustizzja u tas-saħħa, safejn ikun possibbli) || - Adottat abbozz ta’ pakkett leġiżlattiv kontra l-korruzzjoni, skont il-konvenzjoni ratifikata tan-NU kontra l-Korruzzjoni (inkluż l-aċċess għall-informazzjoni, ir-rikkezza illegali, il-kunflitti ta’ interess, u l-protezzjoni ta’ dawk li jikxfu l-korruzzjoni); tnaqqis fl-għadd ta’ lmenti miċ-ċittadini dwar irregolaritajiet amministrattivi; l-Indiċi tal-Perċezzjoni tal-Korruzzjoni indiċi minn Transparency International; l-irwol ta’ għassies tas-soċjetà ċivili - L-introduzzjoni ta' proċess ta’ konsultazzjoni miftuħa; għadd ta’ konsultazzjonijiet imwettqa; il-pubblikazzjoni ta' għadd ta’ rapporti/deċiżjonijiet; - Maħtur Ombudsman u adottati regolamenti relatati; - Riveduta l-istruttura tas-servizz ċivili; il-kundizzjonijiet tax-xogħol ta' impjegati pubbliċi aġġustati sabiex jippermettu l-integrazzjoni ta' qafas ta’ persunal uniku; mħarrġa numru ta' impjegati pubbliċi; il-parteċipazzjoni ugwali tan-nisa fil-livelli kollha tal-amministrazzjoni mistqarra bħala għan; ir-rata ta' postijiet vakanti fil-ministeri; żviluppat qafas għall-ġestjoni tar-riżorsi umani u l-iżvilupp; - Inħolqot sistema li tissorvelja u tevalwa l-prestazzjoni amministrattiva, l-awtoritajiet obbligati li jirrappurtaw; it-tnedija ta’ mezzi għar-rispons taċ-ċittadini; - Reviżjoni tal-proċeduri eżistenti; identifikati possibiltajiet għas-simplifikazzjoni u l-integrazzjoni f'one-stop shops; approvat u mniedi programm bi prova għal one-stop shops; - Mwaqqfa sistema tal-informazzjoni u tal-komunikazzjoni moderni, inklużi ċentri tad-dejta siguri; introdotti sistemi ta' appoġġ għad-deċiżjonijiet u sistemi tal-Ippjanar ta’ Riżorsi tal-Intrapriżi; - Il-ħolqien ta’ portal E-gvern, it-tfassil ta’ servizzi elettroniċi u l-ewwel tnedija tagħhom; - Adottat Master Plan Nazzjonali dwar l-Istatistika (introdotti metodi statistiċi aġġornata, konformità mal-istandards żgurati inkluż l-Prinċipji Fundamentali tan-NU dwar l-Istatistika Uffiċjali); Aġġustat is-setup istituzzjonali tal-Libanu biex jiffaċilita l-produzzjoni tal-istatistika; il-ħolqien ta’ bażijiet ta’ dejta essenzjali (eż. reġistru tan-negozju, bażi ta’ dejta tas-servizzi u oħrajn); l-istatistika disponibbli fuq il-websajts tal-gvern kollha Skeda taż-żmien Fil-medda medja taż-żmien, matul it-tul kollu tal-Pjan ta' Azzjoni Fil-medda qasira ta' żmien: Adottat Master Plan Nazzjonali dwar l-Istatistika; adottata leġiżlazzjoni kontra l-korruzzjoni; implimentata l-infrastruttura tal-IT u l-e-gvern; L-intervent(i) tal-UE Assistenza teknika, inklużi programmi ta' ġemellaġġ, li jikkontribwixxu għall-kisba tal-punti ta' riferiment F. Il-ġestjoni tas-settur tas-sigurtà u infurzar tal-liġi mtejba, inklużi l-kooperazzjoni, ir-responsabbiltà u l-mekkaniżmi ta' sorveljanza, u l-avvanz ta’ ġestjoni integrata tal-fruntieri Punti ta’ riferiment || Indikaturi - L-adozzjoni ta' approċċ orjentat lejn il-bżonnijiet u l-aspettattivi taċ-ċittadini dwar il-professjonaliżmu, ir-responsabbiltà u t-trasparenza, l-imparzjalità tal-forzi ta' sigurtà; - L-adozzjoni u l-implimentazzjoni ta’ politika nazzjonali dwar il-ġestjoni tar-riskju ta’ kriżijiet diżastri li jrawmu mekkaniżmi ta' prevenzjoni, tħejjija u reazzjoni għal emerġenzi naturali u dawk ikkawżati mill-bniedem; - Titjib fil-kompetenza organizzazzjonali ta' aġenziji tas-sigurtà; - Żieda fil-kooperazzjoni sistematika u l-kondiviżjoni tal-informazzjoni bejn l-aġenziji tas-sigurtà tal-Libanu, u bejnhom u l-ġudikatura; l-iżgurar ta’ sorveljanza effettiva tal-aġenziji tas-sigurtà - Il-formulazzjoni u l-implimentazzjoni ta’ Strateġija Integrata għall-Ġestjoni tal-Fruntieri (IBM) nazzjonali; - Il-modernizzazzjoni u t-tisħiħ tal-punti ta' qsim legali u tal-proċeduri globali ta’ ġestjoni tal-fruntieri; sorveljanza effettiva tul il-fruntieri kollha, il-waqfien mill-ġlied u l-linji ta’ demarkazzjoni; l-intensifikazzjoni tal-kooperazzjoni nazzjonali u reġjonali fil-ġlieda kontra t-traffikar illegali (inkluż dak ta’ flus, drogi, armi u persuni); - Sforzi kontinwi dwar kwistjonijiet ta’ delinjazzjoni tal-fruntieri, fir-rigward tal-UNSCR 1701 u tal-fruntieri marittimi tal-Libanu || - Żvilupp istituzzjonali msejjes fuq l-ippjanar strateġiku intern fi ħdan l-aġenziji; stħarriġiet tal-opinjoni pubblika dwar is-sodisfazzjon taċ-ċittadini fir-rigward tas-servizzi tas-sigurtà u tal-istat tad-dritt ipprovduti; implimentat l-approċċ tal-kodiċi tal-kondotta mill-ISF u milqugħ minn aġenziji oħra tas-sigurtà; ir-rispett għad-drittijiet tal-bniedem integrati fil-prattika tal-infurzar tal-liġi; rapporti dwar il-prattiki tal-aġenziji tas-sigurtà matul detenzjonijiet interrogazzjoni; tnaqqis fl-ammont ta’ każijiet ta’ impunità; - Kwistjonijiet relatati mal-protezzjoni ċivili integrati fit-tmexxija tas-settur tas-sigurtà; mekkaniżmi u strutturi organizzattivi żviluppati biex ikun hemm rispons effettiv għall-kriżijiet ċivili u diżastri naturali/ikkawżati mill-bniedem; - Valutazzjoni tal-funzjonament tal-aġenziji tal-infurzar tal-liġi; żviluppati mekkaniżmi ta’ taħriġ intern; awtovalutazzjoni interna bbażata fuq miri ta' ppjanar strateġiku; l-awtomazzjoni tal-proċeduri; dejta aggregata dwar operazzjonijiet imwettqa; statistika; - l-eżistenza u l-implimentazzjoni ta’ proċeduri għal kooperazzjoni bejn l-aġenziji; statistika dwar interfaċċja bejn is-sigurtà u l-ġudikatura fi proċessi ta' investigazzjoni kriminali; analiżi ta’ mekkaniżmi istituzzjonali għas-sorveljanza ta’ aġenziji tas-sigurtà; is-soċjetà ċivili taqdi rwol ta' għassies - Iffinalizzata u adottata l-istrateġija tal-IBM ; maħtur koordinatur nazzjonali tal-fruntiera u meħuda miżuri relatati amministrattivi għall-implimentazzjoni tal-istrateġija - Titjib fiżiku u titjib tal-infrastruttura tal-fruntieri, fil-qsim u fl-amministrazzjoni ċentrali; ttieħdu passi lejn l-introduzzjoni ta’ teknoloġiji tal-bijometrija għall-passaporti u l-viżi; Żviluppati u implimentati kontrolli effettivi fil-fruntieri kollha tal-pajjiż; persunal mgħammar u mħarreġ kif xieraq biex jaġixxi skont l-istandards internazzjonali; rapporti dwar każijiet ta' traffikar jew kuntrabandu u dwar ir-reazzjoni tal-awtoritajiet Libaniżi, każijiet tal-qrati, dejta indipendenti (pereżempju Frontex); - Progress fl-isforzi tad-demarkazzjoni tal-fruntieri; impenn kontinwu biex jaħdmu mal-UNIFIL rigward l-implimentazzjoni tal-UNSCR 1701 u rigward il-fruntieri marittimi Skeda taż-żmien Fil-medda qasira-medja ta’ żmien, matul it-tul kollu tal-Pjan ta' Azzjoni Fil-medda qasira ta' żmien: Proċessi ta’ppjanar strateġiku tal-ISF; applikazzjoni sħiħa tal-kodiċi tal-kondotta tal-ISF; il-politika nazzjonali għall-ġestjoni tar-riskju ta' diżastri; Il-formulazzjoni strateġika tal-IBM , segwita b’miżuri implimentattivi/pjanijiet mingħajr dewmien L-intervent(i) tal-UE Assistenza kontinwa lejn it-tisħiħ tal-professjonaliżmu tal-aġenziji tas-sigurtà; l-appoġġ għat-tħaddim tajjeb tas-servizzi ta' emerġenza, id-djalogu mas-soċjetà ċivili dwar ir-riforma tas-sistema. Appoġġ għal żvilupp u operazzjoni ta’ strateġija ta' punti ta' qsim legali għat-titjib tal-proċeduri u l-prattiki ta’ koordinazzjoni speċifiċi għall-aġenziji u ta’ bejn l-aġenziji; il-bini tal-kapaċità u appoġġ li jassisti l-ħolqien ta’ apparat IBM u li eventwalment jallinjah mal-istandards internazzjonali (inkluż, possibbilment, fil-qasam tat-teknoloġiji tal-bijometrija); pass lejn l-attivazzjoni ta’ kooperazzjoni fil-livell tekniku u operazzjonali bejn l-awtoritajiet Libaniżi u l-FRONTEX G. Żieda fil-kompetittività tal-kummerċ u aktar integrazzjoni kummerċjali fis-swieq tal-UE u dawk internazzjonali, l-adeżjoni mad-WTO Punti ta’ riferiment || Indikaturi - L-adeżjoni mad-WTO, l-implimentazzjoni tar-regoli u l-impenji tad-WTO, inkluża l-adozzjoni u l-implimentazzjoni ta’ leġiżlazzjoni tad-WTO relevanti; - L-adozzjoni tal-qafas il-ġdid dwar ir-regoli tal-oriġini (il-Protokoll il-ġdid Pan-Euro-Med dwar ir-regoli tal-oriġini, il-Konvenzjoni Reġjonali) u l-parteċipazzjoni attiva fl-eżerċizzju ta' reviżjoni tar-regoli tal-oriġini tal-Pan-Euro-Med; - Strateġija li tippromwovi l-esportazzjonijiet; - Progress fit-tħejjijiet ta' Ftehim dwar il-Valutazzjoni tal-Konformità u l-Aċċettazzjoni tal-Prodotti Industrijali (ACAA) fit-tliet setturi ta' prijorità (prodotti tal-elettriku, apparat ta' pressjoni, materjali tal-kostruzzjoni); it-tnedija tan-negozjati f'setturi fejn il-preparamenti tlestew - Sistema nazzjonali tat-traċċabilità tal-ikel u ġestjoni mtejba tal-mezzi ta’ distribuzzjoni (notevolment swieq bl-ingrossa); żoni tal-ipproċessar agroalimentari ta’ kwalità; || - Adottata u implimentata leġiżlazzjoni marbuta mad-WTO, inkluża Liġi dwar il-Kummerċ Internazzjonali u l-Liċenzjar, Liġi dwar l-Istandards u Liġi dwar ir-Regolamenti Tekniċi u l-Proċeduri tal-Valutazzjoni tal-Konformità, Liġi dwar is-Sikurezza tal-Ikel, Liġi dwar il-Kwarantina tal-Annimali, Liġi dwar it-Trade Marks, Liġi dwar il-Kompetizzjoni Inġusta, Liġi dwar id-Disinn Industrijali, Emendi fil-Liġi tad-Drittijiet tal-Awtur, l-implimentazzjoni tal-Liġi dwar tal-Kwarantina tal-Pjanti; - Implimentati l-impenji miftiehma għall-adeżjoni mad-WTO; - Adottat il-protokoll il-ġdid dwar ir-regoli tal-oriġini tal-Pan-Euro-Med ; ffirmata, rratifikata u implimentata l-Konvenzjoni Reġjonali; il-preżenza u l-attività tal-Libanu fl-eżerċizzju ta' reviżjoni; - Iffinalizzata u implimentata strateġija għall-promozzjoni tal-esportazzjoni; L-adozzjoni ta’Abbozz ta' liġi dwar il-Promozzjoni tal-Esportazzjoni - Allinjata l-leġiżlazzjoni orizzontali u settorjali relevanti, istituzzjonijiet inkarigati bl-istandardizzazzjoni, l-akkreditazzjoni, ir-regolamenti tekniċi, il-valutazzjoni tal-konformità, il-metroloġija u s-sorveljanza tas-suq imtejba biex tissaħħaħ il-kompetittività (eż. l-istituzzjoni tal-istandards Libaniżi LIBNOR, il-korp tal-akkreditazzjoni COLIBAC, il-korpi tal-valutazzjoni tal-konformità inkluż l-Istitut tar-Riċerka Industrijali); mnedija negozjati f’setturi fejn tlestew il-preparamenti - Mfassla u implimentata sistema tat-traċċabilità tal-ikel; il-mezzi tad-distribuzzjoni mistħarrġa u mtejba (swieq bl-ingrossa rregolati effikaċement, produtturi mogħtija aċċess għad-dejta tas-suq); definiti żoni ta' kwalità; Skeda taż-żmien Fil-medda qasira ta' żmien: progress dwar l-adeżjoni mad-WTO u r-regoli tal-oriġini; Fil-medda medja ta’ żmien: punti ta’ riferiment oħrajn, kompetittività ġenerali L-intervent(i) tal-UE Assistenza teknika u appoġġ xierqa biex jintlaħqu l-punti ta' riferiment identifikati hawn fuq, inklużi preparamenti għan-negozjati fit-tliet setturi ta' prijorità fi ħdan l-ACAA (prodotti tal-elettriku, apparat tal-pressjoni, u materjali tal-kostruzzjoni), l-iżvilupp tal-kummerċ u l-promozzjoni tal-esportazzjoni, il-bini ta' kapaċità fil-Ministeru tal-Ekonomija u l-Unità għall-Kwalità tal-Kummerċ u l-Kunsill Nazzjonali tal-Metroloġija, u fir-rigward tas-sistema tat-traċċabbiltà; H. Titjib tal-ambjent tan-negozju, partikolarment għall-MSMEs, u l-iżvilupp ta' kundizzjonijiet tas-suq domestiku f'setturi prinċipali Punti ta’ riferiment || Indikaturi - Parteċipazzjoni fil-proċess tal-kooperazzjoni industrijali Ewro-Mediterranja (għal azzjonijiet speċifiċi għas-setturi u bejn is-setturi), l-implimentazzjoni tal-Karta Ewro-Mediterranja għall-Intrapriża u tal-Programm ta’ Ħidma fir-rigward tal-Kooperazzjoni Industrijali Ewro-Mediterranja; - Titjib fl-ambjent li jwassal għall-intraprenditorjat u li huwa favorevoli għall-intrapriżi Mikro, Żgħar u Medji (MSMEs), b’istigaturi xierqa fis-seħħ u rabtiet bejn MSMEs u pjattaformi tan-negozju networks u programmi reġjonali/tal-UE; - Enfasi fuq l-innovazzjoni; - Titjib fil-leġiżlazzjoni dwar it-titjib tan-negozju: il-liġi tal-kumpaniji ġodda (Code de Commerce) u l-liġi tal-kompetizzjoni skont l-istandards tal-UE u dawk internazzjonali, ir-regolamenti dwar self u insolvenza siguri; - Simplifikazzjoni tal-proċeduri amministrattivi għat-twaqqif ta' negozji ġodda, inklużi kriterji trasparenti u oġġettivi, punt ta' kuntatt uniku, proċeduri elettroniċi; - Reviżjoni tal-politika ta' investiment u inċentivi bil-għan li jattiraw l-FDI || - Azzjonijiet speċifiċi għas-setturi u bejn is-setturi mwettqa bil-parteċipazzjoni attiva tal-Libanu, inkluż kif ġej mit-trasformazzjoni gradwali tal-Karta; indikaturi użati fl-evalwazzjoni tal-2008 tal-implimentazzjoni tal-Karta Ewro-Mediterranja għall-Intrapriża; - L-ambjent ġie adattat biex ‘l-ekosistema tal-intraprenditorija’ tespandi; fatturi li jistigaw segwiti b'mod attiv: aċċess għall-għarfien applikat u l-finanzjament, il-bini tal-kapaċità, il-midja, kultura, gwida u appoġġ; dejta dwar l-involviment tal-MSMEs Libaniżi fil-pjattaformi tan-negozju supranazzjonali; ir-riżultati ta’ tali involviment; - Tkabbir fl-għadd ta' MSMEs: reġistrazzjoni tal-kumpanija, statistika dwar it-twaqqif ta' kumpaniji, numru ta' negozji ġodda, żieda f’investimenti domestiċi u barranin; stejjer ta' suċċess f'negozji ġodda u/jew ħruġ; - Mħeġġa kooperazzjoni eqreb bejn l-akkademja u l-industrija; sostenn tal-gvern għall-innovazzjoni; - Il-leġiżlazzjoni adottata u infurzata effikaċement; mwettqa bidliet organizzattivi u amministrattivi relatati: Awtorità tal-Kompetizzjoni stabbilita, inħoloq Reġistru Kummerċjali onlajn f'ħin reali; sistema ta' insolvenza ristrutturata u msaħħa; - Il-ħin u l-ispiża meħtieġa biex tirreġistra negozju mnaqqsa sostanzjalment; numru u varjetà ta' servizzi ta' appoġġ għan-negozju; - Dispożizzjonijiet amministrattivi, politiċi u legali riveduti, ċertezza legali u titjib fil-protezzjoni tal-investiment; passi meħuda biex jippromwovu l-inklużjoni finanzjarja (finanzjament tal-ekwità, kapital ta’ riskju, investituri informali) Skeda taż-żmien Fil-medda medja-twila ta’ żmien, matul it-tul kollu tal-Pjan ta' Azzjoni Fil-medda qasira ta' żmien: (għandhom jiġu diskussi mal-Libanu) l-innovazzjoni, l-intraprenditorija u l-implimentazzjoni tal-kooperazzjoni industrijali Ewro-Mediterranja L-intervent(i) tal-UE Assistenza teknika xierqa biex jintlaħqu l-punti ta' riferiment identifikati hawn fuq, inkluż fit-titjib tal-klima tan-negozju, it-titjib fl-infrastrutturi ta’ kwalità, u l-appoġġ għall-innovazzjoni u l-MSMEs. I. Titjib fil-produzzjoni u l-kummerċjalizzazzjoni tal-prodotti agrikoli f'konformità mal-istandards internazzjonali, avvanzi fil-liberalizzazzjoni, iż-żieda fil-kompetittività, u l-iżvilupp tal-ekonomija rurali Punti ta’ riferiment || Indikaturi - Formulazzjoni ta’ qafas strateġiku nazzjonali fit-tul għall-agrikoltura, is-sajd u żoni rurali orjentati favur il-foqra u l-ħolqien tal-impiegi, u li jimmira lejn id-diversifikazzjoni ta' attivitajiet rurali u l-opportunitajiet tax-xogħol; l-implimentazzjoni u l-aderenza mal-leġiżlazzjoni eżistenti; amministrazzjoni lokali u nazzjonali effettiva u l-emanċipazzjoni ta' partijiet interessati mis-settur privat; ħarsa ġenerali mtejba tas-settur agrikolu; - It-tisħiħ tal-protezzjoni tal-foresti, u azzjonijiet ta’ riforestazzjoni; - L-iżvilupp ta' qafas politiku għall-produzzjoni ta' kwalità, notevolment il-protezzjoni tal-indikazzjonijiet ġeografiċi u appoġġ għall-produzzjoni organika/bijo; - Investiment biex il-kwalità u s-sikurezza tal-ikel jilħqu livelli internazzjonali; l-eżekuzzjoni ta' standards sanitarji u fitosanitarji (SPS) "farm-to-fork" u l-allinjament tagħhom mal-istandards internazzjonali u tal-UE; - Appoġġ għat-tisħiħ ta’ infrastruttura produttiva; diversifikazzjoni tal-produzzjoni u l-ekonomiji rurali; tisħiħ ta’ kapaċitajiet lokali (gruppi ta' produtturi, komunitajiet) bil-għan li jinħolqu l-impjiegi; - Il-ħolqien ta' faċilità ta' kreditu għall-bdiewa u inizjattivi ta’ żvilupp rurali; - Titjib fil-proċessi tal-kummerċjalizzazzjoni, anke għas-swieq barranin, inter alia billi jissaħħu l-mekkaniżmi ta' ċertifikazzjoni għall-prodotti organiċi, inklużi skemi tal-ekwivalenza; - Progress fil-liberalizzazzjoni tal-kummerċ ta’ prodotti agrikoli, prodotti agrikoli ipproċessati u prodotti tas-sajd skont il-pjan ta’ Azzjoni ta’ Rabat, sabiex ikun hemm opportunitajiet aħjar ta' esportazzjoni; progress lejn ftehim dwar il-protezzjoni ta’ indikazzjonijiet ġeografiċi || - Qafas strateġiku fformulat u adottat mill-gvern b’attenzjoni lejn l-iżvilupp rurali; stabbilimenti agrikoli allinjati mal-leġiżlazzjoni; in-natura u d-dimensjoni tat-titjib regolatorju; kapaċitajiet amministrattivi tal-amministrazzjoni pubblika msaħħa; partijiet interessati mis-settur privat (assoċjazzjonijiet ta' produtturi, servizzi ta' estensjoni, eċċ.) appoġġati biex isiru protagonisti indipendenti; klassifikazzjoni tal-art skont il-Pjan Regolatorju għall-Użu tal-Art; inħoloq reġistru agrikolu għall-produtturi, l-artijiet u l-għelejjel; l-għoti tas-setgħa lill-bdiewa fi ħdan l-istrutturi eżistenti tal-kmamar tal-kummerċ - Implimentat Pjan Nazzjonali ta’ Riforestazzjoni; il-protezzjoni ta' żoni fforestati fuq l-art kollha (pubblika u privata) riflessa fil-liġi, skont il-Pjan ta’ Ġestjoni tal-Użu tal-Art Nazzjonali mwettqa azzjonijiet ta’ riforestazzjoni; implimentati pjanijiet biex jinħolqu Parks Nazzjonali u Reġjonali; - Politiki mfassla fir-rigward tas-sitwazzjoni fil-Libanu; - Imwaqqfa Awtorità tas-Sikurezza tal-Ikel; pprovduti aktar riżorsi għall-amministrazzjoni u l-mekkaniżmi li jiżguraw is-sikurezza u l-istandards tal-kwalità; SPS allinjati mal-Organizzazzjoni Dinjija għas-Saħħa tal-Annimali, Codex Alimentarius, il-Konvenzjoni Internazzjonali dwar il-Protezzjoni tal-Pjanti, u l-acquis tal-UE; standards merfugħin u verifika mwettqa, li tipprovdi dejta dwae (non)konformità mal-istandards; - Statistika dwar titjib fl-infrastruttura; dejta dwar il-produzzjoni; dejta dwar l-impjiegi fis-settur; - Inħolqot faċilità ta' kreditu, dejta dwar l-operazzjonijiet tagħha; - Titjib fil-prassi tal-kummerċjalizzazzjoni (standards tal-ippakkettjar & l-ittikkettjar, proċeduri tal-esportazzjoni); proċeduri ta’ ċertifikazzjoni riveduti u stabbilita/mtejba kif meħtieġ; - Negozjati mnedija dwar il-liberalizzazzjoni ulterjuri tal-kummerċ; nbdew diskussjonijiet dwar ftehim dwar il-protezzjoni tal-indikazzjonijiet ġeografiċi għall-prodotti agrikoli u l-prodotti tal-ikel Skeda taż-żmien Fil-medda qasira-twila taż-żmien Fil-medda qasira ta' żmien: sistema tat-traċċabilità tal-ikel, ġestjoni tal-mezzi tad-distribuzzjoni L-intervent(i) tal-UE Abbażi tal-aħjar prattiki u appoġġ mil-Programm Ewropew tal-Viċinat għall-Agrikoltura u l-Iżvilupp Rurali (ENPARD); assistenza teknika, ġemellaġġ istituzzjonali u l-bini tal-kapaċità biex il-Ministeru tal-Agrikoltura u l-awtoritajiet rilevanti veterinarji u tas-sikurezza tal-ikel fil-qasam sanitarju u fitosanitarju (aġġornament legali, riorganizzazzjoni amministrattiva, taħriġ tal-impjegati); appoġġ għal politika ta’ riforestazzjoni; appoġġ għad-diversifikazzjoni lejn prodotti b'valur miżjud ogħla u għall-aġġornament tal-faċilitajiet agrikoli/infrastruttura, f biex tkun żgurata l-kwalità; il-kummerċjalizzazzjoni tal-għarfien applikat; appoġġ għall-implimentazzjoni tar-regoli tal-UE fil-qasam tal-SPS J. Tisħiħ tal-ħarsien tal-ambjent u avvanzi fl-iżvilupp reġjonali sostenibbli permezz ta’ aktar deċentralizzazzjoni u l-għoti tas-setgħa lill-muniċipalitajiet u l-awtoritajiet lokali. Punti ta’ riferiment || Indikaturi - L-għoti ta’ appoġġ statali lill-muniċipalitajiet u l-awtoritajiet lokali (AL) li joperaw, jimmaniġġjaw u jmantnu l-infrastruttura u jagħtu servizzi muniċipali essenzjali li jrawmu t-tkabbir; - Tisħiħ tal-awtonomija istituzzjonali, finanzjarja u amministrattiva tal-muniċipalitajiet; devoluzzjoni tas-setgħat tat-teħid tad-deċiżjonijiet lill-awtoritajiet lokali; - Titjib tal-valur tal-muniċipalitajiet għaċ-ċittadini, u t-tisħiħ tal-involviment tal-komunitajiet tagħhom permezz ta’ sħubijiet mal-organizzazzjonijiet tas-soċjetà ċivili lokali, b’kunsiderazzjoni tal-opportunitajiet ugwali għaż-żewġ sessi u l-effiċjenza; - Rikonoxximent tal-ħtieġa għall-iżvilupp sostenibbli fit-tul, il-ħarsien tal-ambjent u l-ġlieda kontra l-bidla fil-klima, inkl. bir-ratifika ta’ strumenti legali internazzjonali essenzjali; titjib fl-ippjanar u fit-tfassil tal-politika ambjentali u marbut mat-tibdil fil-klima fil-livell nazzjonali; l-introduzzjoni ta' monitoraġġ tal-ambjent sistematiku u l-pubblikazzjoni tad-dejta; - Sforzi attivi fl-oqsma tat-tindif mit-tniġġis u l-protezzjoni tal-bijodiversità, skont pjanijiet nazzjonali u permezz tal-parteċipazzjoni fi pjanijiet reġjonali u inizjattivi tal-UE || - Il-volum u l-għamla tal-appoġġ statali; simplifikazzjoni tal-flussi finanzjarji minn/għall-AL (inkluż id-dħul mit-telekomunikazzjonijiet u t-tiġdid tal-Fond Muniċipali Indipendenti); attivat il-mekkaniżmu li jippermetti lill-AL jkollhom aċċess effettiv u trasparenti għall-fondi għall-iżvilupp; kapaċità amministrattiva relevanti fi ħdan il-Ministeru tal-Intern u Muniċipalitajiet msaħħa; - Adottat qafas li jagħti s-setgħa lill-awtoritajiet lokali (AL) miżuri ġuridiċi/regolatorji relatati meħuda biex isaħħu l-AL; adottati numru ta' pjanijiet ta’ użu tal-art lokali; aġġornati l-liġijiet dwar id-dħul u t-taxxi lokali; - Dejta dwar il-kwalità/firxa u l-effettività tas-servizzi mogħtija; stabbiliti sħubijiet mas-CSOs lokali, riżultati evalwati għall-aħjar prattiki - L-iżvilupp sostenibbli integrat f’politiki u azzjonijiet tal-gvern u AL; konvenzjonijiet ratifikati (CITES, l-Anness VI tal-MARPOL, il-protokolli tal-Konvenzjoni ta’ Barċellona, notevolment ICZM u Offshore); riorganizzazzjoni amministrattiva li tippermetti l-ippjanar u l-koordinazzjoni nazzjonali dwar l-ambjent; definiti indikaturi ambjentali nazzjonali; miżuri meħuda biex tiġi miġġielda l-bidla fil-klima u twaqqaf netwerk nazzjonali għas-sorveljanza ambjentali; il-kwalità tal-arja fi bliet kbar immonitorjati aktar; - Imnedija l-parteċipazzjoni fl-inizjattiva tal-Orizzont 2020 dwar it-tindif tat-tniġġis fil-Mediterran u l-Programm ta' Azzjoni Strateġika dwar it-tniġġis ikkawżat minn attivitajiet ibbażati fuq l-art, skont il-Pjan ta' Azzjoni Nazzjonali; twettqu attivitajiet speċifiċi għat-tindif tat-tniġġis fil-Mediterran (inkluż fi ħdan il-pjanijiet reġjonali); implimentati l-Istrateġija u l-Pjan ta' Azzjoni Nazzjonali dwar il-Bijodiversità u nbdiet il-parteċipazzjoni fil-Programm ta' Azzjoni Strateġika għall-konservazzjoni tad-diversità bijoloġika (SAP BIO) tal-Konvenzjoni ta' Barċellona Skeda taż-żmien Fil-medda medja ta’ żmien, matul it-tul kollu tal-Pjan ta' Azzjoni Fil-medda qasira ta' żmien: progress lejn kunċett magħqud tat-tisħiħ tal-muniċipalitajiet; ippjanar u koordinazzjoni nazzjonali ambjentali; Ratifika tal-Konvenzjoni CITES L-intervent(i) tal-UE Il-bini tal-kapaċità fil-livell nazzjonali biex tippermetti l-implimentazzjoni tar-riformi lejn politika ta’ deċentralizzazzjoni effettiva u titjib tar-relazzjonijiet mal-AL; l-iżvilupp tal-kapaċità fil-livell lokali biex jissaħħu l-kapaċitajiet tekniċi, amministrattivi u finanzjarji tal-AL, b 'mod partikolari biex jifformulaw u jimplimentaw pjanijiet u proġetti ta' żvilupp lokali; appoġġ finanzjarju għal inizjattivi u proġetti lokali mmirati biex jittejjeb it-twassil tas-servizz, ġenerazzjoni tad-dħul, u l-ġestjoni tal-kapaċitajiet lokali; l-iffinanzjar ta' studji biex titfassal għodda dedikata u stabbli li tiffinanzja l-infrastrutturi muniċipali; il-promozzjoni ta’ sħubijiet bejn il-gvern u s-soċjetà ċivili, is-settur privat, l-akkademiċi u l-midja biex jimplimentaw proġetti pilota biex itaffu t-tniġġis u f’oqsma oħra; appoġġ għat-tfassil u l-implimentazzjoni ta' strateġija nazzjonali għall-iżvilupp sostenibbli; il-bini tal-kapaċità dwar il-bidla fil-klima u l-ġestjoni ambjentali K. L-implimentazzjoni ta' Strateġija Nazzjonali tal-Edukazzjoni, titjib tekniku u taħriġ vokazzjonali Punti ta’ riferiment || Indikaturi - Titjib fl-edukazzjoni pubblika bikrija u primarja; titjib fir-ritenzjoni u l-kisba; it-tisħiħ tal-elementi tal-edukazzjoni għall-koeżjoni soċjali fil-curricula; aktar indipendenza baġitarja u organizzattiva tal-iskejjel; - Appoġġ għal konverġenza volontarja tas-sistema tal-edukazzjoni għolja Libaniża mal-prinċipji tal-Proċess ta’ Bolonja - L-iżvilupp u l-adozzjoni ta' strateġija ġdida ta' edukazzjoni teknika u vokazzjonali f’konformità mal-prinċipji tal-Proċess ta’ Turin; it-tisħiħ tar-rabta bejn l-iżvilupp tal-ħiliet u l-bżonnijiet tas-suq tax-xogħol permezz tal-iżvilupp ta' programmi integrata u parteċipatorji bejn is-settur pubbliku, is-settur privat u s-setturi ċivili; - It-tisħiħ tal-kapaċità istituzzjonali u l-iżvilupp tal-għodod u l-mekkaniżmi rilevanti; - Kwalità mtejba tal-edukazzjoni fil-livelli kollha bil-għan tar-rekwiżiti tal-ekonomija tal-għarfien; L-introduzzjoni tal-proċeduri tal-assigurazzjoni tal-kwalità, skont il-prinċipji tal-proċess ta’ Bolonja; - L-iżvilupp ta' Qafas Nazzjonali għall-Kwalifiki (QNK) għal ċertifikazzjoni professjonali, u sistema ta’ rikonoxximent tat-tagħlim preċedenti u l-esperjenza; ir-riforma tal-kurrikuli || - Ir-rati ta' ritenzjoni u kisba tal-istudenti; rivedut it-taħriġ tal-għalliema; introdotti metodoloġiji attivi tat-tagħlim u tagħlim ta' rimedju; implimentata sistema li tkejjel l-effettività tal-edukazzjoni primarja; mwaqqfa kumitati tal-iskola u l-kunsilli tal-ġenituri; kurrikuli adattati; aktar awtonomija għall-iskejjel - Adottata sistema ta’ 3 ċikli, applikata sistema ta’ kreditu, Assigurazzjoni tal-Kwalità mtejba, dimensjoni soċjali msaħħa, parteċipazzjoni tal-istudenti msaħħa, stabbilit qafas għall-kwalifiki , mobilità mtejba, żviluppati għodod tar-rikonoxximent u l-ekwivalenza. - Programm ta' edukazzjoni teknika u vokazzjonali riveduti, żviluppati u adottati; żviluppat qafas għall-kwalifiki; ħtiġijiet tas-suq tax-xogħol analizzati regolarment, stabbilita sistema ta' informazzjoni ; tlestiet mappa tal-karrieri; msaħħa r-rabtiet ta' koperazzjoni bejn l-edukazzjoni u n-negozju tal-komunità; is-soċjetà ċivili u l-imsieħba soċjali involuti; kooperazzjoni ma' ministeri oħra dwar qafas nazzjonali għaċ-ċertifikazzjoni tal-professjonijiet. - Deskrizzjoni tal-impjiegi tal-Ministeru riveduta u kkumplimentata; entitajiet eżistenti mmodernizzati u nħolqu oħrajn ġodda u żviluppata l-istruttura tal-Ministeru; żviluppati unitajiet u għodod tal-monitoraġġ u l-ippjanar; aktar użu tal-IT; implimentata Sistema ta’ Informazzjoni tal-Istudent; - Sistema edukattiva ta' evalwazzjoni maħluqa u istituzzjonalizzata għal-livelli kollha; adottati indikaturi għall-kwalità tal-edukazzjoni u mwaqqfa awtorità nazzjonali għall-assigurazzjoni tal-kwalità fl-edukazzjoni ogħla (adottata u implimentata l-leġiżlazzjoni meħtieġa); żviluppata sistema ta’ kontroll tal-kwalità tal-edukazzjoni f’livelli aktar baxxi - Kwalifiki għall-professjonijiet definiti f'termini tar-riżultati tat-tagħlim, u akkreditati minn Regolatur Nazzjonali; QNK stabbilit u komplut b'referenzi għal dawn id-definizzjonijiet; reġistru nazzjonali ta’ ċertifikazzjoni vokazzjonali rivedut fir-rigward tal-QNK, sistema ta' verifika tal-kwalifiki stabbilita abbażi ta' dokumenti rilevanti; żviluppata sistema xierqa tal-IT; riformati l-kurrikuli skaduti sabiex ikunu ibbażati fuq il-kompetenza, ċċarat ir-rwol tal-istituzzjonijiet; appoġġati r-rabtiet mal-ħtiġijiet tas-suq tax-xogħol Skeda taż-żmien Fil-medda medja-twila ta' żmien, matul it-tul kollu tal-Pjan ta' Azzjoni Fil-medda qasira ta' żmien: L-adozzjoni ta' strateġija tal-edukazzjoni teknika u vokazzjonali; it-tnedija tal-identifikazzjoni ta’ indikaturi għall-kwalità tal-edukazzjoni u awtorità nazzjonali għall-assigurazzjoni tal-kwalità fl-edukazzjoni ogħla L-intervent(i) tal-UE Il-bini tal-kapaċità lejn it-twaqqif ta’ aġenzija ta’ assigurazzjoni tal-kwalità għall-edukazzjoni ogħla; l-użu tal-programm Tempus biex jappoġġa r-riorganizzazzjoni tas-sistema ta’ edukazzjoni ogħla; appoġġ għal strateġija ta' edukazzjoni teknika u vokazzjonali; żieda fil-mobilità taħt il-programm Erasmus Mundus u l-Azzjoni Marie Curie; assistenza għall-parteċipazzjoni tal-universitajiet Lebaniża fil-programm Jean Monnet; appoġġ għas-sħubijiet mas-soċjetà ċivili u s-settur privat fl-edukazzjoni ġenerali u t-taħriġ vokazzjonali; assistenza fil-kwistjonijiet ta' programmi tekniċi u vokazzjonali; appoġġ għat-tfassil ta' politika bbażata fuq il-provi; segwitu għall-implimentazzjoni tal-programm "Intejbu r-Ritenzjoni u l-Kisba” u “Ċittadinanza fl-Edukazzjoni” , u t-titjib fir-rispons tat-taħriġ vokazzjonali għall-ħtiġijiet tas-suq tax-xogħol L. It-titjib tal-provvista tal-ħarsien soċjali u l-kura tas-saħħa Punti ta’ riferiment || Indikaturi - Aċċess għas-segmenti kollha tal-popolazzjoni għal kura tas-saħħa ta’ kwalità għolja u bi prezz raġonevoli; - Riforma tas-sistema tal-kura tas-saħħa bbażata fuq investigazzjoni ta' mudelli differenti ta’ kopertura tal-kura tas-saħħa; - Il-protezzjoni soċjali kif ukoll il-kura tas-saħħa u l-pensjoni tal-irtirar anke għal dawk li huma impjegati fis-settur privat; - Parteċipazzjoni fi programmi tal-UE/internazzjonali rilevanti || - Riveduti ftehimiet kuntrattwali tal-isptarijiet biex tittejjeb il-prestazzjoni tas-servizzi tal-isptarijiet pubbliċi; - Pakkett tal-kura tas-saħħa primarja definit u implimentat; - Adottati regolamenti ġodda li jistabbilixxu sistemi tal-kura tas-saħħa u l-pensjonijiet aktar inklużivi; - Parteċipazzjoni kontinwa fin-netwerk “EpiSouth" dwar mard li jittieħed (li jintemm fl-2013) Skeda taż-żmien Fil-medda medja-twila ta' żmien, matul it-tul kollu tal-Pjan ta' Azzjoni L-intervent(i) tal-UE Assistenza teknika biex tgħin fir-reviżjoni tal-politiki tax-xogħol u tal-protezzjoni soċjali tal-Libanu inġenerali, skont l-aqwa prattiki tal-Unjoni Ewropea. Jappoġġaw ir-riforma tal-Fond nazzjonali tas-Sikurezza Soċjali u l-Uffiċċju Nazzjonali tax-Xogħol, u l-bini tal-kapaċità tal-Ministeru tax-Xogħol. M. L-implimentazzjoni ta' strateġija tal-enerġija bil-għan li testendi l-provvista tal-enerġija, tniedi riforma strutturali u tippromwovi l-użu ta’ enerġija rinnovabbli b'karbonju baxx u l-effiċjenza tal-enerġija Punti ta’ riferiment || Indikaturi - It-tnedija tal-implimentazzjoni ta' pjanijiet eżistenti ta’ kontinġenza tal-enerġija u l-elettriku filwaqt li jiġi żgurat finanzjament adegwat; It-tisħiħ ta’ qafas legali u regolatorju; It-twaqqif ta’ korp regolatorju tal-enerġija; - L-analiżi tal-implikazzjonijiet baġitarji u l-ippjanar għall-futur tas-settur tal-elettriku; ristrutturazzjoni tas-settur lejn aktar effiċjenza u żieda fil-provvista tal-elettriku (tnaqqis ta’ qtugħ fil-provvista tal-elettriku) u aċċessibbiltà għal kulħadd; - Kostruzzjoni u manutenzjoni xierqa u titjib tal-infrastruttura fiżika; - Tnedija tal-implimentazzjoni ta' pjanijiet għall-effiċjenza enerġetika u l-enerġija rinnovabbli fis-setturi kollha anke permezz ta’ proġetti mmirati lejn l-użu ta' sorsi ta' enerġija rinnovabbli u b'karbonju baxx, bl-għan li 12% tal-bżonnijiet totali tal-elettriku jkun kopert minn sorsi rinnovabbli (kif previst fil-Pjan tal-Elettriku tal-2010) || - Pjanijiet eżistenti operazzjonalizzati/implimentati; adottata leġiżlazzjoni nieqsa; korp regolatorju speċjalizzat propost u sussegwentement stabbilit; - Bidliet fil-finanzjament tas-settur biex jitnaqqas il-piż minn fuq il-baġit tal-Istat; metodi finanzjarji mtejba (ġabra ta’ tariffi; penali għal pagamenti tardivi; kalkoli tal-forniment/domanda); konsum illegali mrażżan; Ristrutturata "Électricité du Liban” (EDL); l-korporazzizzazzjoni tagħha avvanzata; - Punt ta’ żieda fil-ġenerazzjoni tal-elettriku; dejta dwar il-provvista tal-elettriku, inkluża l-okkorrenza ta' qtugħ tal-provvista tal-elettriku, u l-aċċessibbiltà madwar il-Libanu; - Ambitu ta’ infrastruttura fiżika msewwija jew imtejba; numru ta’ oqsma b’infrastruttura mtejba; - Is-setturi kollha ġew sensibilizzati dwar l-enerġija rinnovabbli u l-miri tal-effiċjenza enerġetika; adottati miżuri biex tiżdied l-effiċjenza fl-użu tal-enerġija u l-iżvilupp ta’ sorsi ta’ enerġija rinnovabbli u b'karbonju baxx, anke biex jitrawmu proġetti ta’ reżiljenza u żvilupp għal klima b'emissjonijiet baxxi nbdew u qed jipprogressaw - Investimenti sinifikanti ġġenerati bil-Pjan ta’ Azzjoni Nazzjonali għall-Effiċjenza fl-Użu tal-Enerġija u għall-Enerġija Rinnovabbli (NEEREA); il-volum ta' dawn l-investimenti; NEEREA ġiet trasformata f'mekkaniżmu sostenibbli Skeda taż-żmien Fil-medda medja ta’ żmien, matul it-tul tal-Pjan ta' Azzjoni Fil-medda qasira ta' żmien: (għandhom jiġu diskussi mal-Libanu) L-intervent(i) tal-UE Għajnuna fit-titjib tal-qafas regolatorju, il-bini tal-kapaċità potenzjali għal regolatur futur; appoġġ tekniku u apoġġ għall-investiment fi proġetti tal-effiċjenza fl-użu tal-enerġija u l-enerġija rinnovabbli; assistenza biex tissaħħaħ il-kooperazzjoni reġjonali fl-oqsma tal-gass naturali, tal-elettriku, is-suq tal-enerġija, l-effiċjenza fl-enerġija eċċ. Anness Il-Pjan ta’ Azzjoni bejn l-UE u l-Libanu: Għanijiet Ulterjuri Ħarsa ġenerali 1. Ir-riforma Politika u d-Djalogu................................................................................................ 27 2. Ir-riforma u l-kooperazzjoni fil-qasam tal-ġustizzja, il-libertà u s-sigurtà.................................... 29 3. Riforma ekonomika u soċjali, l-iżvilupp sostenibbli................................................................... 31 3.1. Riforma ekonomika u finanzjarja........................................................................................... 31 3.2........ Kwistjonijiet soċjali u ta’ migrazzjoni, żvilupp soċjoekonomiku nazzjonali u reġjonali sostenibbli 32 4. Kwistjonijiet relatati mal-kummerċ, riforma regolatorja u tas-suq.............................................. 34 4.1. L-industrija, il-kummerċ u s-servizzi...................................................................................... 34 4.2. Is-suq, il-kompetizzjoni u l-ambjent tan-negozju.................................................................... 34 4.3. Id-dwana u t-tassazzjoni...................................................................................................... 35 5. L-edukazzjoni u r-riċerka, is-soċjetà tal-informazzjoni, is-soċjetà ċivili u l-kultura..................... 36 5.1. L-edukazzjoni, ix-xjenza u t-teknoloġija, ir-riċerka u l-iżvilupp, l-innovazzjoni u s-soċjetà tal-informazzjoni 36 5.2. Iż-għażagħ u l-isports, is-soċjetà ċivili, il-kultura, u l-kuntatti bejn il-popli............................... 38 6. Agrikoltura u sajd................................................................................................................... 39 7. It-trasport, l-enerġija u l-ambjent............................................................................................. 40 7.1. Trasport.............................................................................................................................. 40 7.2. L-Enerġija........................................................................................................................... 42 7.3. Ambjent (inkluża t-tibdil fil-klima)......................................................................................... 42 Setturi 1. Ir-riforma Politika u d-Djalogu Korp konġunt bejn l-UE u l-Libanu li jkopri prinċipalment kwistjonijiet f'dan is-settur: · Sottokumitat dwar id-drittijiet tal-bniedem, id-demokrazija u l-governanza tajba Prijoritajiet li japplikaw għal dan is-settur, kif definiti fil-parti ewlenija tal-Pjan ta’ Azzjoni: · Ir-riforma elettorali bl-għan li jintlaħqu standards internazzjonali u tittejjeb l-effettività tal-Parlament Libaniż · Id-drittijiet tal-bniedem u l-ħarsien ta’ popolazzjonijiet vulnerabbli, inklużi refuġjati Palestinjani, permezz tal-leġiżlazzjoni u miżuri adegwati u azzjonijiet immirati oħra · It-titjib tal-effiċjenza, il-governanza tajba u t-trasparenza tal-amministrazzjoni pubblika Għanijiet ulterjuri (a) L-approfondiment tas-sħubija bejn il-Libanu u l-UE permezz ta' djalogu politiku regolari, skambji f’diversi formati u fora, u l-ħidma flimkien lejn għanijiet politiċi komuni. Dan jinkludi b’mod partikolari: – Diskussjonijiet bilaterali regolari f’diversi livelli maħsuba biex jiżguraw implimentazzjoni effiċjenti tail-Ftehim ta' Assoċjazzjoni bejn l-UE u l-Libanu u l-Politika Ewropea tal-Viċinat fil-Libanu – Koperazzjoni msaħħa fil-qasam tal-politika barranija u tas-sigurtà. – Id-djalogu u l-kooperazzjoni fuq kwistjonijiet reġjonali, bl-għan tal-prevenzjoni tal-kunflitti, il-ġestjoni tal-kriżi u l-indirizzar tat-theddidiet komuni għas-sigurtà. Impenn komuni biex javvanzaw il-Proċess tal-Paċi fil-Lvant Nofsani bil-għan li tintlaħaq paċi ġusta u dejjiema fil-Lvant Nofsani skont il-Liġi Internazzjonali u riżoluzzjonijiet rilevanti tan-NU, il-prinċipji ta' Madrid, billi jqisu art għall-paċi, il-Pjan Direzzjonali, il-ftehimiet miftehma preċedentement mill-partijiet u l-Inizjattiva Għarbija għall-Paċi adottata f’Bejrut fl-2002 – Ħidma flimkien f'istituzzjonijiet multilaterali, anke bl-għan li jikkontribwixxu għall-impenni tan-NU biex isibu soluzzjoni paċifika għall-kunflitti reġjonali. B'mod partikolari, impenn u kollaborazzjoni kontinwa mal-UNIFIL biex tinżamm il-paċi fin-Nofsinhar tal-Libanu – Ħidma flimkien fl-implimentazzjoni effettiva tar-riżoluzzjonijiet rilevanti tan-NU u obbligi internazzjonali oħrajn, anke fir-rigward tat-Tribunal Speċjali għal-Libanu – L-adeżjoni mal-Istatut ta' Ruma tal-Qorti Kriminali Internazzjonali u l-adozzjoni tal-emendi leġiżlattivi meħtieġa għall-implimentazzjoni tagħha – Il-kontinwazzjoni ta’ djalogu stabbilit bejn il-Parlament Ewropew u l-Parlament Libaniż. (b) It-tisħiħ tad-demokrazija u l-istat tad-dritt permezz ta' riformi strutturali, it-tisħiħ tal-istituzzjonijiet pubbliċi u t-titjib fil-governanza, kif imfassla fil-prijoritajiet tal-Pjan ta’ Azzjoni. (c) Aktar tisħiħ tal-qafas għall-protezzjoni tad-drittijiet tal-bniedem u l-libertajiet fundamentali lil hinn mill-objettivi prijoritarji, b'mod partikolari billi: – Tiġi żgurata l-implimentazzjoni effettiva tal-impenji internazzjonali fir-rigward tad-drittijiet tal-bniedem u l-libertajiet fundamentali – Jinżamm il-moratorium de facto fuq il-piena kapitali. Il-parteċipazzjoni fi djalogu dwar l-abolizzjoni tal-piena tal-mewt, inkluża l-aderenza mat-Tieni Protokoll Fakultattiv tal-Patt Internazzjonali dwar id-Drittijiet Ċivili u Politiċi – Jittieħdu miżuri li jiggarantixxu l-libertà tal-espressjoni u l-indipendenza tal-midja – Is-salvagwardja tal-libertà ta' assoċjazzjoni u ta' assemblea u l-konsolidazzjoni tal-qafas leġiżlattiv u l-proċeduri li jirregolawha, partikolarment permezz tar-ratifika u l-implimentazzjoni tal-Konvenzjoni tal-ILO Nru 87 dwar il-Libertà ta’ Assoċjazzjoni u l-Protezzjoni tad-Dritt li Torganizza – L-avvanz ta’ kunsiderazzjonijiet dwar l-adozzjoni ta' liġi sekulari dwar l-Istatus Personali, li tagħti drittijiet u obbligi ċivili liċ-ċittadini Libaniżi irrispettivament mill-affiljazzjoni reliġjuża tagħhom – Il-garanzija ta’ nondiskriminazzjoni fuq kwalunkwe bażi fil-liġi u fil-prattika, u kif ukoll il-prevenzjoni tad-diskriminazzjoni abbażi tal-orjentazzjoni sesswali. – L-espansjoni tal-edukazzjoni dwar kwistjonijiet marbuta mad-drittijiet tal-bniedem fil-livelli kollha tal-edukazzjoni u fil-kurrikuli tal-iskola – It-twettiq ta’ konsultazzjonijiet regolari dwar kwistjonijiet ta’ politika mal-atturi tas-soċjetà ċivili rilevanti (d) Paċi u rikonċiljazzjoni ċivili bħala sforz sabiex jiġu indirizzati l-għeruq tal-kawżi ta’ instabilità potenzjali, permezz ta' appoġġ għal: – Djalogu inklużiv u permanenti bejn il-komunitajiet tal-Libanu u r-rappreżentanti tagħhom, anke permezz tar-rivitalizzazzjoni tad-djalogu nazzjonali, id-djalogu bejn il-mexxejja reliġjużi, u oqfsa oħra possibbli – L-inizjattivi tas-soċjetà ċivili li għandhom l-għan li jrawmu d-djalogu dwar temi sottostanti bħall-wirt storiku riċenti, il-koeżjoni soċjali, u valuri komuni tal-Libanu – L-iżvilupp u l-implimentazzjoni ta’ riformi f'setturi varji b'modi li jikkontribwixxu biex tingħeleb il-firda fis-soċjetà billi jiġu segwiti għanijiet ta' interess komuni – L-indirizzar tal-kwistjoni ta’ għibien infurzat permezz tar-ratifika u l-implimentazzjoni tal-Konvenzjoni għall-Protezzjoni tal-Persuni Kollha minn Għibien Infurzat, u bit-twaqqif tal-Kummissjoni Nazzjonali indipendenti għat-tħejjija ta’ leġiżlazzjoni dwar persuni neqsin u l-għibien sfurzat (e) Il-prevenzjoni tal-proliferazzjoni ta’ armi tal-qerda tal-massa u l-mezzi ta’ kunsinna tagħhom u l-ġlieda kontra l-akkumulazzjoni u t-tixrid illeċitu ta’ armi u munizzjon konvenzjonali, filwaqt li tittejjeb il-koordinazzjoni ġenerali u jiġi estiż l-ambitu tal-kooperazzjoni f'dan il-qasam, li jiffoka fuq: – L-implimentazzjoni tar-Riżoluzzjoni tal-UNSC 1540/04 u obbligi internazzjonali oħra; passi effettivi lejn l-adeżjoni ma’ aktar strumenti internazzjonali, notevolment il-Konvenzjoni ta' Ottawa tal-1997 dwar il-Projbizzjoni tal-Użu, il-Kumulazzjoni, il-Produzzjoni u t-Trasferiment ta' Mini għal Kontra l-Persunal u dwar id-Distruzzjoni tagħhom; kontribuzzjoni biex jiġi elaborat u implimentat trattat dwar il-kummerċ fl-Armi li jistabbilixxi standards għolja għar-regolamentazzjoni tal-kummerċ legali f’armi konvenzjonali – L-iżvilupp ta' sistemi nazzjonali ta' kontroll effettivi għall-esportazzjoni u t-transitu ta’ materjali relatati mal-WMD u l-mezzi tal-kunsinna tagħhom (inklużi l-missili ballistiċi), li jinkludi l-oġġetti u t-teknoloġiji b'użu doppju; l-iżgurar ta’ sanzjonijiet effettivi għall-ksur – Il-prevenzjoni u l-ġlieda kontra t-traffikar illeċitu ta’ armi tal-qerda tal-massa u l-mezzi ta’ kunsinna tagħhom u materjali relatati; kif ukoll tal-armi żgħar, partikolarment permezz tal-Programm ta' Azzjoni tan-NU għall-Prevenzjoni, il-Ġlieda u l-Qerda tal-Kummerċ Illeċitu fl-Armi Żgħar u l-Armi ta' Kalibru żgħir fl-Aspetti Kollha Tiegħu – Il-promozzjoni tal-istabbiliment ta' żona fil-Lvant Nofsani ħielsa minn armi tal-qerda tal-massa u verifikabbli b’mod effettiv u reċiproku u s-sistemi tal-kunsinna tagħhom; l-appoġġ u l-parteċipazzjoni rigward inizjattivi futuri tal-UE f' dan il-kuntest – L-emenda ta' leġiżlazzjoni tal-Libanu f’konformità mal-Pożizzjoni Komuni tal-UE dwar l-esportazzjoni ta’ armi konvenzjonali 2. Ir-riforma u l-kooperazzjoni fil-qasam tal-ġustizzja, il-libertà u s-sigurtà Korp konġunt bejn l-UE u l-Libanu li jkopri prinċipalment kwistjonijiet f'dan is-settur: · Sottokumitat dwar il-ġustizzja, il-libertà u s-sigurtà Prijoritajiet li japplikaw għal dan is-settur, kif definiti fil-parti ewlenija tal-Pjan ta’ Azzjoni: · Ir-riforma tas-sistema ġudizzjarja (kif ukoll is-segment tal-ħabsijiet) biex il-ġudikatura tkun aktar effiċjenti, effettività, u indipendenti · Ġestjoni tas-settur tas-sigurtà u infurzar tal-liġi mtejba, kif ukoll kooperazzjoni, responsabbiltà u mekkaniżmi ta' sorveljanza · L-avvanz ta’ ġestjoni integrata tal-fruntieri Għanijiet ulterjuri (a) Il-ġlieda kontra d-drogi u l-abbuż tagħhom fil-qafas ta' politika nazzjonali komprensiva, li tinkludi l-kriminalizzazzjoni u l-prevenzjoni tal-kultivazzjoni tad-droga (anke rigward l-iżvijar tal-prekursuri tad-drogi), l-eradikazzjoni tal-għelejjel, il-prevenzjoni tal-abbuż tad-droga u d-dipendenza, is-sensibilizzazzjoni, it-trattament u r-rijabilitazzjoni. Dan jimplika l-ħtieġa ta’: – Koordinazzjoni nazzjonali, jiġifieri l-ħolqien ta’ Kumitat bejn l-aġenziji għat-tfassil tal-politika u biex tiġi ssorveljata l-implimentazzjoni tagħha. – Tisħiħ tal-kapaċitajiet għall-prevenzjoni u t-trattament tal-abbuż mid-droga fil-livell soċjali u permezz ta’ mezzi mediċi – Koperazzjoni internazzjonali u skambji ta' informazzjoni dwar l-aspetti kollha tal-politika komprensiva ta' kontra d-droga kif ukoll dwar l-implimentazzjoni ta’ Konvenzjonijiet tan-NU rilevanti (b'mod partikolari, il-Konvenzjoni tan-NU tal-1988 dwar it-Traffikar Illegali ta' Drogi Narkotiċi u Sustanzi Psikotropiċi) (b) Il-ġlieda kontra l-kriminalità organizzata, b'mod partikolari t-traffikar tal-bnedmin, il-manifattura illegali u l-kuntrabandu tal-armi tan-nar, u ċ-ċiberkriminalità (inkluż il-pornografija tat-tfal). Dan jimplika: – L-implimentazzjoni tal-liġi internazzjonali (speċjalment il-Konvenzjoni tan-NU tal-2000 kontra l-Kriminalità Organizzata Transnazzjonali u l-Protokolli tagħha) – L-iżvilupp tal-kapaċitajiet nazzjonali f’konformità mal-istandards u r-regolamenti internazzjonali, anke fil-qasam tal-protezzjoni u l-għajnuna għall-vittmi tat-traffikar tal-bnedmin (assistenza legali u soċjali, appoġġ psikoloġiku, maħsuba għar-riintegrazzjoni), speċjalment għan-nisa u t-tfal – Il-kooperazzjoni reġjonali u internazzjonali ta’ korpi tal-infurzar tal-liġi attivi fil-qasam tal-pulizija, il-ħarsien tal-fruntieri, kwistjonijiet doganali u s-segwitu ġudizzjarju, anke bejn il-Libanu u l-Istati Membri tal-UE, bl-għan li: jiskambjaw l-għarfien espert dwar l-aqwa prattiki, taħriġ, xejriet u modus operandi, irawmu kooperazzjoni speċifika dwar it-traffikar tal-bnedmin mal-pajjiżi tal-oriġini u ta’ tranżitu, kif ukoll il-kooperazzjoni ġudizzjarja fil-protezzjoni tax-xhieda u programmi ta' assistenza (c) L-issuktar tal-ġlieda kontra l-ħasil tal-flus f’konformità mal-istandards stipulati mit-Task Force ta’ Azzjoni Finanzjarja permezz ta' skambju ta' informazzjoni permezz tal-mezzi legali, kooperazzjoni u appoġġ msaħħa, jiġifieri, notevolment biex: – Jiskambjaw informazzjoni aġġornata fuq sistemi għall-ġlieda kontra l-ħasil tal-flus – Jissaħħu s-sistemi ta' informazzjoni finanzjarja, speċjalment il-monitoraġġ tal-movimenti ta’ flus kontanti u t-trasferimenti elettroniċi barra mill-pajjiż – Tinżamm il-kooperazzjoni intensiva fost l-aġenziji tal-infurzar tal-liġi fi ħdan il-Libanu u bejn il-Libanu u organizzazzjonijiet internazzjonali (MENAFATF) kif ukoll korpi korrispondenti fl-Istati Membri tal-UE (d) Il-ġlieda kontra t-terroriżmu fil-qafas tar-Riżoluzzjonijiet u l-Konvenzjonijiet rilevanti tan-NU, b'rispett sħiħ lejn id-drittijiet tal-bniedem skont ir-rakkomandazzjonijiet tan-NU, billi jimplimentaw id-dispożizzjonijiet tal-Kodiċi ta' Kondotta Ewromediterranju dwar il-Ġlieda kontra t-Terroriżmu, u permezz tat-tisħiħ tal-koperazzjoni bejn il-Libanu u l-UE fl-oqsma li ġejjin: – Il-ġlieda kontra l-iffinanzjar tat-terroriżmu f’konformità mal-istandards stabbiliti fir-rakkomandazzjonijiet tat-Task Force tal-Azzjoni Finanzjarja (FATF), u bl-implimentazzjoni tagħhom – Kooperazzjoni bejn l-aġenziji tal-infurzar tal-liġi u ta’ kontra t-terroriżmu tal-Libanu u tal-Istati Membri tal-UE b’mod partikolari sabiex ikun hemm skambju ta’ informazzjoni dwar gruppi terroristiċi u n-netwerks ta’ appoġġ tagħhom – Skambju ta’ opinjonijiet dwar il-mezzi u metodi użati kontra t-terroriżmu, anke f’oqsma tekniċi u fit-taħriġ, u l-iskambju ta’ esperjenzi fil-prevenzjoni tat-terroriżmu li jimmiraw lejn il-bini ta' kapaċità nazzjonali – Il-ġlieda kontra l-użu tal-internet għal finijiet terroristiċi – Kooperazzjoni ġudizzjarja fil-ġlieda kontra t-terroriżmu. – Fejn pendenti, l-implimentazzjoni tar-riżoluzzjonijiet rilevanti kollha tal-UNSC u l-firma, ir-ratifika u l-implimentazzjoni sħiħa tal-Konvenzjonijiet rilevanti kollha tan-NU – L-insegwiment tal-isforzi biex tintlaħaq Konvenzjoni Komprensiva tan-NU dwar il-Ġlieda kontra t-Terroriżmu (e) Kooperazzjoni ġudizzjarja fi kwistjonijiet ċivili u kriminali, permezz ta’: – Skambju ta’ informazzjoni dwar ir-ratifika u l-implimentazzjoni tal-konvenzjonijiet internazzjonali rilevanti – L-iżvilupp ta’ kooperazzjoni bejn il-qrati tal-Libanu u dawk tal-Istati Membri tal-UE, b'mod partikolari fir-rigward tal-liġi tal-familja – Il-promozzjoni ta' soluzzjonijiet konkreti ta' tilwim familjari sabiex jipprevjenu u jsolvu kunflitti rigward il-kustodja, id-dritt għal żjajjar u l-ħtif tat-tfal ta' koppji mħallta, anke bil-medjazzjoni, il-koperazzjoni ġudizzjarja prattika u t-taħriġ ġudizzjarju. 3. Riforma ekonomika u soċjali, l-iżvilupp sostenibbli 3.1. Riforma ekonomika u finanzjarja Korp konġunt bejn l-UE u l-Libanu li jkopri prinċipalment kwistjonijiet f'dan is-settur: · Sottokumitat dwar kwistjonijiet ekonomiċi u finanzjarji Prijoritajiet li japplikaw għal dan is-settur, kif definiti fil-parti ewlenija tal-Pjan ta’ Azzjoni: · It-titjib tal-ġestjoni tal-finanzi pubbliċi u l-allokazzjoni effettiva tar-riżorsi pubbliċi Għanijiet ulterjuri (a) Is-segwiment ta’ stabbiltà makroekonomika u finanzjarja permezz ta' politiki fiskali mmirati lejn il-konsolidazzjoni, it-tnaqqis tad-defiċit u s-sostenibilità tad-dejn, u d-dixxiplina fiskali fil-fażi tal-implimentazzjoni, li jimplika: – Formulazzjoni ta’ strateġija fit-tul għat-tnaqqis tad-dejn; – Tisħiħ ta' korpi tal-ġestjoni tad-dejn, notevolment l-uffiċċju responsabbli fi ħdan il-Ministeru tal-Finanzi, billi jipprovdulhom riżorsi adegwati u billi jtejbu l-kundizzjonijiet għat-tħaddim effettiv tagħhom – L-indirizzar ta’ kwistjonijiet speċifiċi (eż. żbilanċ kważi fiskali u obbligazzjonijiet kontinġenti biex titħeġġeġ is-sostenibbiltà tal-finanzi pubbliċi) – L-iżgurar tal-preservazzjoni tal-indipendenza statutorja u de facto sħiħa tal-Bank Ċentrali – Trasferiment prospettiv tal-assi mhux essenzjali tal-Bank Ċentrali fiż-żmien dovut. (b) Kontroll Finanzjarju Pubbliku Intern (komplementari għall-għan prijoritarju fuq dwar it-tisħiħ tal-ġestjoni tal-finanzi pubbliċi) bil-għan partikolari li: – Jiġi żviluppat pjan għal sistema ta' kontroll finanzjarju pubbliku intern (tar-responsabbiltà ta' ġestjoni deċentralizzata u tal-awditjar intern), anke permezz tat-titjib tal-qafas leġiżlattiv – Titkompla l-armonizzazzjoni gradwali mal-istandards miftiehma internazzjonalment (IFAC, IIA, INTOSAI) kif ukoll mal-aħjar prassi tal-UE għall-kontroll u l-verifika ta’ dħul pubbliku, in-nefqa, l-assi u l-obbligazzjonijiet – Jiġu stabbiliti unitajiet ta’ verifika interna fl-entitajiet baġitarji kollha, b'mod partikolari tal-unità Ċentrali ta’ Koordinazzjoni tal-Verifika fi ħdan il-Ministeru tal-Finanzi – Jitwettqu u jiġu ppubblikati verifiki regolari, speċjalment tal-Kunsill għall-Iżvilupp u r-Rikostruzzjoni, tal-Fond Nazzjonali tas-Sigurtà Soċjali u l-Fond tal-Iżvilupp Muniċipali. (c) Il-progress lejn ekonomija tas-suq li taħdem b'mod sħiħ b'attenzjoni partikolari lejn: – L-implimentazzjoni tal-privatizzazzjoni jew il-korporazzizzazzjoni ta’ setturi ddominati mill-istat, notevolment l-utilitajiet pubbliċi, b’livell għoli ta’ trasparenza – Il-ħolqien ta’ ambjent favorevoli għall-investimenti, inkluż protezzjoni adegwata tal-investimenti barranin – L-implimentazzjoni tal-Liġi tas-Swieq Finanzjarji (nru 161/2011), inkluża l-identifikazzjoni tal-ħtiġijiet ta’ appoġġ tekniku min-naħa tal-Libanu, bil-ħsieb li tittwaqqaf l-Awtorità tas-Suq Finanzjarju u l-preparazzjoni tagħha għal operazzjoni sħiħa 3.2. Kwistjonijiet soċjali u ta’ migrazzjoni, żvilupp soċjoekonomiku nazzjonali u reġjonali sostenibbli Korp konġunt bejn l-UE u l-Libanu li jkopri prinċipalment kwistjonijiet f'dan is-settur: · Sottokumitat dwar kwistjonijiet soċjali u migrazzjoni Prijoritajiet li japplikaw għal dan is-sottosettur, kif definiti fil-parti ewlenija tal-Pjan ta’ Azzjoni: · Appoġġ għall-għoti effettiv ta’ setgħa lill-muniċipalitajiet u l-awtoritajiet lokali li jimmiraw lejn deċentralizzazzjoni akbar u żvilupp reġjonali soċjoekonomiku sostenibbli · It-titjib tal-provvista tal-ħarsien soċjali u l-kura tas-saħħa Għanijiet ulterjuri (a) Kooperazzjoni dwar il-migrazzjoni u kwistjonijiet relatati permezz ta’ djalogu msaħħaħ, skambju ta' informazzjoni u/jew l-adozzjoni ta' miżuri speċifiċi: – Il-ġestjoni tal-migrazzjoni legali, inklużi politiki ta' dħul u soġġorn, dejta aggregata dwar il-ħiliet disponibbli kif ukoll opportunitajiet ta’ impjieg u proċeduri relatati fuq iż-żewġ naħat, l-integrazzjoni tal-migranti (inkluż in-non-diskriminazzjoni, il-protezzjoni mill-ksenofobija), ir-rabtiet bejn il-migrazzjoni u l-iżvilupp (rwol produttiv tad-dijaspori) – Il-prevenzjoni u l-kontroll tal-immigrazzjoni illegali anke permezz tal-ġbir u l-kondiviżjoni ta' dejta preċiża dwar l-iskala tagħha, il-monitoraġġ taċ-ċaqliq migratorju (lejn il-Libanu u l-UE kif ukoll tal-migrazzjoni ta' tranżitu), il-kooperazzjoni ma' pajjiżi reġjonali u l-pajjiżi tal-oriġini, l-applikazzjoni ta’ politiki xierqa għar-ritorn tal-migranti illegali, miżuri ta' appoġġ li jipprevjenu u jikkumbattu l-migrazzjoni illegali (anke dik bil-baħar), u s-sensibilizzazzjoni dwar ir-riskji tat-traffikar tal-bnedmin – Ir-riammissjoni ta' ċittadini proprji, bil-possibbiltà li jiġu nnegozjati ftehim dwar ir-riammissjoni bejn il-Libanu u l-UE u l-Istati Membri tagħha anke fir-rigward ta’ persuni mingħajr stat u ċittadini ta' pajjiżi terzi – Is-sigurtà ta’ dokumenti tal-ivvjaġġar u viżi f'konformità mal-istandards internazzjonali, inkluż it-teknoloġiji bijometriċi – Is-sinerġija mal-Ewro-Med jew inizjattivi internazzjonali oħra dwar ir-riċerka tal-migrazzjoni u l-possibbiltà tal-parteċipazzjoni tal-Libanu fi programmi rilevanti tal-Komunità – Djalogu dwar ir-regoli u l-proċeduri eżistenti tal-viża tal-Libanu u tal-UE, meta jitqies neċessarju u possibbli miż-żewġ partijiet (b) Is-saħħa pubblika, lil hinn mill-għan prijoritarju speċifikat fil-parti ewlenija tal-Pjan ta’ Azzjoni, maħsub għall-prevenzjoni u l-kontroll tal-mard kif ukoll iż-żieda fis-sigurtà tas-saħħa, speċjalment billi: – Titħeġġeġ il-prevenzjoni u l-kontroll ta' mard li jittieħed u mard li ma jitteħidx, anke permezz tal-iskambju ta’ informazzjoni dwar is-saħħa u permezz tal-implimentazzjoni sħiħa u f'waqtha ta’ ftehimiet internazzjonali dwar is-saħħa, partikolarment ir-Regolamenti Internazzjonali tas-Saħħa (IHR) u l-Konvenzjoni Qafas dwar il-Kontroll tat-Tabakk (FCTC) – Jittejbu l-kapaċitajiet ta’ identifikazzjoni u rispons għat-theddid għas-saħħa, permezz ta' taħriġ u tisħiħ tat-tħejjija u s-sistemi ta' sorveljanza (c) Il-promozzjoni tax-xogħol permezz tal-ħolqien ta’ ambjent favorevoli f’termini ta’ żvilupp tal-ħiliet, opportunitajiet indaqs għal kulħadd u politika soċjali motivazzjonali, b'mod partikolari permezz ta’: – Formulazzjoni ta' strateġija komprensiva għall-Iżvilupp Soċjali u l-Impjiegi bħala dokument bażi – Djalogu soċjali kontinwu, inkluż fi ħdan il-Kunsill Ekonomiku u Soċjali u permezz ta’ djalogu tripartitiku, sabiex jiġu żviluppati opportunitajiet għal sħubijiet bejn is-settur privat u s-soċjetà ċivili, b’attenzjoni speċjali għall-qasam tat-taħriġ vokazzjonali – Promozzjoni tal-parteċipazzjoni tan-nisa u taż-żgħażagħ fis-suq tax-xogħol billi jitnaqqsu l-ostakli għad-dħul fis-suq tax-xogħol, l-introduzzjoni ta' programmi ta' taħriġ tekniku u vokazzjonali speċifiku, u bl-adozzjoni ta’ approċċ immexxi mis-suq biex tiżdied l-impjegabilità tagħhom – Il-modernizzazzjoni tal-Awtorità Nazzjonali tal-Impjieg. – Politika ta’ benefiċċji motivazzjonali maħsuba biex tħeġġeġ it-tfittxija attiva ta’ xogħol u r-rikwalifikazzjoni f’konformità mal-ħtiġijiet tas-suq tax-xogħol (d) It-tisħiħ tal-mekkaniżmi ta’ sigurtà soċjali bil-ħsieb li jitnaqqas il-faqar filwaqt li tiżdied l-effiċjenza u l-effettività tas-sistema tas-sigurtà soċjali tal-Istat, inkluż permezz ta': – Formulazzjoni ta' Strateġija tal-Iżvilupp Soċjali u l-Impjiegi komprensiva bħala dokument bażi – Evalwazzjoni u titjib fl-effiċjenza, l-immirar u l-kopertura tas-sistemi eżistenti, pereżempju billi jiġi evitat xogħol doppju fis-sussidji tal-gvern – Ir-riforma tas-sistema tas-sigurtà soċjali u l-bidla progressiva minn sussidji tal-baġit ġeneralizzati u eżenzjonijiet mit-taxxa għal trasferimenti b’mezzi eżaminati lill-unitajiet domestiċi l-iktar fil-bżonn – Ir-rivitalizzazzjoni tad-djalogu soċjali kostruttiv (tripartit u bipartit) – Programmi u inizjattivi mmirati lejn it-trawwim tal-inklużjoni soċjali u l-ġlieda kontra d-diskriminazzjoni, b'attenzjoni partikolari lejn in-nisa u l-gruppi emarġinati (e) Żvilupp reġjonali sostenibbli, minbarra l-għan ta’ prijorità kif definit fil-parti ewlenija tal-Pjan ta' Azzjoni, b'attenzjoni partikolari sabiex tissaħħaħ il-koeżjoni soċjoekonomika tar-reġjuni tal-Libanu, il-ħolqien tal-impjiegi, u l-promozzjoni tal-prinċipji tal-iżvilupp sostenibbli permezz ta’: – Formulazzjoni ta' programm komprensiv ta’ ftehim fit-tul għall-iżvilupp sostenibbli fir-reġjuni tal-Libanu – Inċentivi biex l-attivitajiet ekonomiċi jespandu lil hinn miż-żona ta' madwar Bejrut – L-integrazzjoni ta' kwistjonijiet ta' żvilupp sostenibbli fil-politiki settorjali u l-istabbiliment ta' proċeduri sempliċi għall-koordinazzjoni dwar kwistjonijiet ta’ żvilupp sostenibbli bejn is-setturi konċernati 4. Kwistjonijiet relatati mal-kummerċ, riforma regolatorja u tas-suq 4.1. L-industrija, il-kummerċ u s-servizzi Korp konġunt bejn l-UE u l-Libanu li jkopri prinċipalment kwistjonijiet f'dan is-settur: · Sottokumitat dwar l-industrija, il-kummerċ u s-servizzi Prijoritajiet li japplikaw għal dan is-settur, kif definiti fil-parti ewlenija tal-Pjan ta’ Azzjoni: · Żieda fil-kompetittività tal-kummerċ u iktar integrazzjoni kummerċjali fis-swieq internazzjonali u tal-UE, l-adeżjoni mad-WTO (dan japplika wkoll għal sottosettur 4.2) · Titjib fl-ambjent tan-negozju, partikolarment għall-MSMEs, u l-iżvilupp ta' kundizzjonijiet tas-suq domestiku f'setturi prinċipali (dan japplika wkoll għas-sottosetturi 4.2 u 5.1) Għan ulterjuri (a) Aktar tisħiħ fir-relazzjonijiet kummerċjali bilaterali u reġjonali u l-adozzjoni ta' miżuri li jwasslu għal dan, b’mod partikolari: – Wara l-adeżjoni tal-Libanu mad-WTO, l-esplorazzjoni konġunta ta' metodi kif jistgħu jissaħħu aktar ir-relazzjonijiet kummerċjali bilaterali bejn l-UE u l-Libanu, inkluż fil-qasam tal-kummerċ fis-servizzi u f’oqsma regolatorji marbuta mal-kummerċ – L-adeżjoni mal-Ftehim ta’ Agadir u l-implimentazzjoni tiegħu – Il-parteċipazzjoni f’inizjattivi oħra tal-kummerċ reġjonali u sottoreġjonali bħall-Mekkaniżmu tal-Faċilitazzjoni tal-Kummerċ u l-Investiment u kooperazzjoni aktar mill-qrib fis-settur – L-approfondiment tar-relazzjonijiet kummerċjali mal-ġirien permezz tal-implimentazzjoni ta’ FTAs – Il-finalizzazzjoni tal-proċeduri interni li jwasslu għall-adozzjoni tal-Protokoll li jistabbilixxi Mekkaniżmu għas-Soluzzjoni tat-Tilwim għar-riżoluzzjoni ta’ tilwim kummerċjali taħt il-Ftehim ta’ Assoċjazzjoni – It-tisħiħ tal-kapaċità tal-amministrazzjoni Libaniża fis-Sistemi ta’ Notifika u ta’ Kondiviżjoni ta' Dejta Internazzjonali dwar il-Kummerċ 4.2. Is-suq, il-kompetizzjoni u l-ambjent tan-negozju Korp konġunt bejn l-UE u l-Libanu li jkopri prinċipalment kwistjonijiet f'dan is-settur: · Sottokumitat dwar is-suq intern Prijoritajiet li prinċipalment japplikaw għal dan is-settur, kif definiti fil-parti ewlenija tal-Pjan ta’ Azzjoni: · Titjib fl-ambjent tan-negozju, partikolarment għall-MSMEs, u l-iżvilupp ta' kundizzjonijiet tas-suq domestiku f'setturi prinċipali · Żieda fil-kompetittività tal-kummerċ u aktar integrazzjoni kummerċjali fis-swieq tal-UE u dawk internazzjonali, l-adeżjoni mad-WTO Għanijiet ulterjuri (a) Miżuri leġiżlattivi u regolatorji addizzjonali biex itejbu l-ambjent tan-negozju fil-Libanu lil hinn mill-għan prijoritarju, b'mod partikolari permezz ta’: – L-adozzjoni ta’ leġiżlazzjoni u l-iżgurar ta’ infurzar fl-oqsma tal-kompetizzjoni, regolamenti tekniċi u proċeduri tal-valutazzjoni tal-konformità, il-metroloġija u l-promozzjoni tal-esportazzjoni, id-drittijiet tal-proprjetà industrijali, id-drittijiet tal-awtur u d-drittijiet relatati tal-proprjetà intellettwali skont l-istandards tal-UE u dawk internazzjonali – L-implimentazzjoni tal-liġi tal-2005 dwar il-ħarsien tal-konsumatur u l-attivazzjoni tal-Kunsill Nazzjonali għall-Ħarsien tal-Konsumatur – L-adozzjoni ta’ leġiżlazzjoni dwar akkwist pubbliku miftuħ u trasparenti – L-adozzjoni ta' leġiżlazzjoni dwar is-sħubijiet pubbliċi-privati – It-titjib tas-sistema tal-ġustizzja kummerċjali – L-iżvilupp ta’ linji gwida dwar il-governanza korporattiva għall-kumpaniji pubbliċi u privati – L-adozzjoni ta’ regoli tal-kontabilità skont l-istandards internazzjonali u tal-UE kif ukoll professjoni kwalifikata ta’ verifika (b) It-titjib tal-kompetittività tas-settur tas-servizzi, b'mod partikolari permezz ta': – Is-simplifikazzjoni ta' rekwiżiti regolatorji u amministrattivi – Ir-riforma regolatorja tas-settur tas-servizzi finanzjarji (il-qasam bankarju, l-assigurazzjoni u t-titoli) u anke superviżjoni effiċjenti u indipendenti skont l-istandards tal-UE u dawk internazzjonali – It-twaqqif ta’ Osservatorju tal-Kompetittività – L-appoġġ għall-iżvilupp ta' bażi ta’ dejta magħquda ta’ servizzi statistiċi. – L-appoġġ għall-iżvilupp u l-implimentazzjoni ta’ Programm ta’ Modernizzazzjoni tas-Servizzi 4.3. Id-dwana u t-tassazzjoni Korp konġunt bejn l-UE u l-Libanu li jkopri prinċipalment kwistjonijiet f'dan is-settur: · Sottokumitat għad-Dwana u t-Tassazzjoni Objettivi a) Titjib fil-funzjonament tas-servizz doganali, is-simplifikazzjoni u l-immodernizzar tal-proċeduri doganali: – Aktar armonizzazzjoni u simplifikazzjoni tal-leġiżlazzjoni doganali, il-kodiċi u l-proċeduri skont ir-rakkomandazzjonijiet ta’ Palermo, u aktar kompjuterizzazzjoni u awtomatizzazzjoni tal-proċeduri doganali; – Djalogu u kooperazzjoni mtejba dwar il-leġiżlazzjoni eżistenti fil-qasam tal-kontrolli doganali tal-prodotti kkupjati illegalment u ffalsifikati kif ukoll dwar l-implimentazzjoni tagħha, u l-iskambju tal-istatistika rilevanti. – It-tisħiħ tal-kooperazzjoni bejn l-UE u l-Libanu dwar il-ġlieda kontra l-irregolaritajiet u l-frodi fid-dwana u fi kwistjonijiet relatati u l-adozzjoni u l-implimentazzjoni ta’ politika etika doganali (f'konformità mad-Dikjarazzjoni ta' Arusha tal-Kunsill għall-Kooperazzjoni Doganali); – Li tibqa’ tissaħħaħ il-kooperazzjoni tas-servizz doganali tal-Libanu ma’ aġenziji oħra li jaħdmu fil-fruntieri fil-qafas ta’ ġestjoni integrata tal-fruntieri; – Appoġġ għall-iżvilupp tal-miżuri fir-rigward tal-kontroll doganali bbażat fuq ir-riskju biex tiġi żgurata s-sikurezza u s-sigurtà tal-prodotti importati, esportati jew fi tranżitu. – L-amministrazzjoni tad-dwana pprovduta b’għarfien espert estern jew intern adegwat, b'mod partikolari l-kapaċitajiet tal-laboratorju. b) Titjib fil-qasam tat-tassazzjoni: – Aktar modernizzazzjoni u simplifikazzjoni tal-istrutturi u l-proċeduri ta’ amministrazzjoni tat-taxxa; – Djalogu kontinwu li jippromwovi l-adozzjoni tal-prinċipji tal-Kodiċi ta' Kondotta dwar it-Tassazzjoni Kummerċjali; – Sforzi kontinwi biex jiġi żviluppat netwerk ta' ftehimiet bilaterali bejn il-Libanu u l-Istati Membri tal-UE dwar l-evażjoni tat-tassazzjoni doppja, inkluż it-titjib tat-trasparenza u l-iskambju ta' informazzjoni f'konformità mal-istandards internazzjonali. 5. L-edukazzjoni u r-riċerka, is-soċjetà tal-informazzjoni, is-soċjetà ċivili u l-kultura Korp konġunt bejn l-UE u l-Libanu li jkopri prinċipalment kwistjonijiet f'dan is-settur: · Sottokumitat dwar ir-riċerka, l-innovazzjoni, is-soċjetà tal-informazzjoni, l-edukazzjoni u l-kultura 5.1. L-edukazzjoni, ix-xjenza u t-teknoloġija, ir-riċerka u l-iżvilupp, l-innovazzjoni u s-soċjetà tal-informazzjoni Prijoritajiet li japplikaw għal dan is-sottosettur, kif definiti fil-parti ewlenija tal-Pjan ta’ Azzjoni: · L-implimentazzjoni ta' Strateġija Nazzjonali tal-Edukazzjoni, titjib tekniku u taħriġ vokazzjonali · Titjib fl-ambjent tan-negozju, partikolarment għall-MSMEs, u l-iżvilupp ta' kundizzjonijiet tas-suq domestiku f'setturi prinċipali Għanijiet ulterjuri (a) Lil hinn mill-għan prijoritarju: l-iżvilupp tal-edukazzjoni primarja u sekondarja bil-ħsieb li jogħlew l-istandards, titjieb il-kwalità u jiġi żgurat l-aċċess għal kulħadd, b'attenzjoni speċjali għal: – Titjib tal-kwalità billi tiġi żgurata d-disponibbiltà ta' riżorsi umani xierqa (għalliema, professuri u persunal amministrattiv) u l-iżvilupp professjonali tagħhom – L-iżgurar tal-aċċess għal edukazzjoni ta’ kwalità għal-Libaniżi kollha, inklużi dawk foqra, żvantaġġati u emarġinati, (b) Lil hinn mill-għan prijoritarju: l-iżvilupp ta’ edukazzjoni vokazzjonali u teknika fir-rigward tat-titjib tal-kwalità tal-edukazzjoni, l-iżgurar tal-aċċess għal kulħadd, il-promozzjoni tal-kompetittività, l-impjegabilità b'attenzjoni speċjali għal: – Titjib tal-kwalità billi tiġi żgurata d-disponibbiltà ta' riżorsi umani xierqa (għalliema, professuri u staff amministrattiv) u l-iżvilupp professjonali tagħhom – Reviżjoni u aġġornament tal-programmi u speċjalitajiet disponibbli f'edukazzjoni teknika u vokazzjonali – Il-bini tal-kapaċità istituzzjonali għall-iżvilupp u l-implimentazzjoni ta’ politika tal-edukazzjoni u kif ukoll l-aġġornament u l-iżvilupp ta' kurrikuli ġodda – L-użu effettiv tal-appoġġ tal-UE għall-immodernizzar tal-edukazzjoni u t-taħriġ vokaz